text:
Fundashon Stimami Sterilisami Ta Aceptando Registracion Atrobe!
Nos ta lansa nos campaña nacional di sterilisacion di cacho y pushi hunto cu VSH Veterinary Specialty Hospital. Esaki a wordo haci posibel danki na contribucionnan generoso di Bucuti & Tara Beach Resort, Aruba Tourism Authority, Aruba Bank, Setar N.V., Ewald Biemans, huespednan di Bucuti, residentenan local, y e ayudo di Ellen Sirianni y Berkley Cameron cu a yuda Stimami Sterilisami bin na un acuerdo special cu VSH Veterinary Specialty Hospital pa asina baha e costo di sterilisacion te cu 66% pa publico en general y organisacionnan di boluntario.
Programa di Sterilisacion
Pa añanan largo Aruba tin problema di cantidad grandi di cacho- y pushinan cu ta biba riba caya sin hogar adecua. Hopi di e pushi y cachonan aki ta bandona y wordo mata diariamente of ta sufri di malesa y hamber riba caya. E unico solucion pa e problema aki ta reduci e cantidad di cacho y pushi y enfoca riba e responsabilidad di cada doño riba mantencion y cuido di cacho y pushi.
Stimami Sterilisami ta un non-profit organization cu ta uza 100% di tur donacion pa ofrece subsidio parcial of completo pa e procedura di sterilisacion pa tanto publico en general, como tambe organisacionnan di boluntario cu ta cuida bestianan di cas of riba caya. Pa por haya subsidio di Stimami Sterilisami, mester haci e afspraak na VSH Veterinary Specialty Hospital.
“Stimami, Sterilisami”!
Gasto di Sterilisacion
Awor cu e subsidio di Stimami Sterilisami y un descuento brinda door di VSH Veterinary Specialty Hospital, e prijs di sterilisacion ta baha entre 50% y 66% di e prijs cu bo a paga na 2021. E prijsnan nobo di sterilisacion pa cacho y pushi menos di 40 kilo ta lo siguiente:
E prijs ta inclui antibiotica, anti-inflamatorio y anestesia.
Pa cacho nan mas di 40 kilo, AFL 50 lo mester wordo paga adicional riba e prijs total. E costo adicional aki lo mester wordo paga door di e doño di e mascota.
E pushi of cacho mester ta sufficiente bieuw pa wordo opera y mester ta di bon salud.
Pa ricibi e subsidio riba e prijs special pa e operashon tur fundashon of doño particular di cacho of pushi por registra via e link abou di e website di Stimami Sterilisami. Un registrashon pa cacho of pushi pa formulario.
Con e programa ta traha
1) Fundacion of Doño di e mascota tin cu registra online
a) Pa ricibi e subsidio riba e prijs special pa e operashon tur fundacion of doño particular di cacho of pushi lo mester registra online. Solamente registracion online ta valido.
b) Bo lo ricibi un number di registracion via bo email. Sin un email valido, no por completa e registracion.
c) Dentro di 7 dia di registracion bo tin cu bai na VSH Veterinary Specialty Hospital pa hasi un cita y paga pa e operacion di e cacho of pushi.
2) Pa hasi un cita na VSH Veterinary Specialty Hospital bo lo mester lo siguiente
a) Duna e veterinario e number di registrashon cual bo a ricibi via email.
b) Paga e co-pay (bo parti) di e operacion (Stimami Sterilisami lo cubri e otro parti).
c) Ricibi un cita pa e operacion.
d) Ricibi e prueba di pago di bo parti di e operashon.
Pakico Sterilisacion
Sterilisacion di bo mascota, sea pushi of cacho ta necesario pa evita crecimiento di e populacion di pushi y cacho di caya. Di e manera aki comunidad ta stop sufrimiento di pushi y cacho di muri di hamber, malesa of wordo mata den e ‘afmaakhok’ (kill cage).
Motibonan pa Sterilisacion
Pa por frena e problema aki, nos mester di tur doño di mascota pa yuda door di sterilisa nan mascota y mas hopi cacho y pushi di caya posibel.
E operacion ta un elemento esencial pa ta un doño responsabel. Tambe e operacion ta contribui na alivia poblacion dimas di pushi y cacho di caya. Adicionalmente e ta un beneficio importante pa e salud di e bestia.
E operacion di sterilisacion ta encera remove e organonan reproductivo di e pushi of cacho, sea homber of muher.
Bentahanan positivo di Sterilisacion:
- Nan tin un bida mas largo
- Nan ta mas resistente na malesa
- Nan ta mas loyal
- No mas puppies indesea
Fundashon Stimami SterilisamiKVK: S1744.0
Bank account number for donations:
Aruba Bank 6012630190
Bo Veterinario
VSH Veterinary Specialty Hospital Aruba | Ernesto Petronia 88


c: text/html

text:
MAN aserká Marilyn Moses pa purba yega na gobièrnu ku sosten di mayoria.
Ketu bai MAN ta purba forma gobièrnu, no opstante ku miembro di parlamento pa PAR Eduard Braam a entrega su retiro ayera. Esaki ta loke fuentenan yegá na e negosiashonnan a informá. A aserká tambe Partido Movementu Progresivo di Marilyn Moses, pa asina yega na un mayoria huntu ku e partidonan MAN, PAR, PNP i UKH ku aktualmente ta konta ainda ku 10 parlamentario. Anteriormente Moses a deklará di ta dispuesto di forma parti di koalishon, pero ta awor numa ku Eduard Braam di PAR a retirá a kuminsá ku kombersashon ku su partido. Según fuentenan lo a ofresé Moses e kartera di Minister di Salubridat, Medioambiente i Naturalesa, pero Moses mes no a konfirmá ni desmentí esaki. Formadó Kenneth Gijsbertha tin te ku djaweps 10 di novèmber pa duna relato na gobernador Lucille George- Wout. Si pa djaweps awor i no logra forma un koalishon, ku un mayoria di por lo ménos 11 parlamentario, ta probabel ku MFK, ku a resultá e di dos partido mas grandi, lo risibí e tarea pa forma un gobièrnu nobo.

robotstxt: allowed

filter: keep


text:
ORANJESTAD- 13 augustus 2021. Segun resumen di awe 123 persona a recupera y un total di 192 caso nobo di COVID-19 a keda registra cual 20 ta turista y 172 ta residente. E cifranan aki ta representa un 'Positivity rate' bou di nos residentenan di 31%. Cantidad di casonan activo di COVID-19 pa awe ta 1122 y cantidad di fayecidonan relaciona cu COVID-19 ta 115.
Datos ta ilustra subida continuo di casonan nobo cu un average semanal di 123 caso pa dia y un average di 'positivity rate' semanal di 32% pa dia.
Hospital tin actualmente 54 persona interna di cual 7 ta den ICU, 41 riba piso general, 4 riba piso di maternidad (hende muher na estado) y 2 riba pediatria. E mayoria di persona interna den hospital no ta vacuna y p'esey e suplica ta na comunidad pa vacuna si ainda bo no a haci esaki. Vacunacion ta e miho proteccion contra e virus di COVID.


text:
KRALENDIJK – Despues ku miembronan di Union Patriótiko Boneriano a sali for di Santu sakrifisio di misa, a kontinuá ku e selebrashon di 50 aña di e partido na It Rains Fishes. Diferente persona tabata presente rònt di pisina, i den un ambiente ameno, diferente persona a dirigí palabra i a sorprendé hende ku presensia i mensahe nan e anochi. Maritsa Silberie a guia e anochi, kaminda a kuminsá ku un momentu di silensio pa tur esnan ku tabata forma parti di partido i no tei mas. Seguidamente a dirigí palabra Ludwig ‘Luti’ Balentin, presidente di direktiva di e partido.
El a menshoná ku awe nan tei pa selebrá. “Mi ta gradisí esnan ku tabat’ei na komienso, momentu a funda partido. Un partido polítiko no ta algu fásil. Hopi a traha i yuda pa nos tin e Boneiru di awe ku no ta kla, sinembargo ta den desaroyo i riba e bon kaminda. Pueblo ta duna mandato i nos komo partido tin ku traha. Ami ta hopi kontentu ku e selebrashon di 50 aña. Reuniendo awe nos ta papia i yega na mas ideanan pa kontinuashon,”entre otro ‘Luti’ a menshoná. Despues a kontinuá ku spich di fundadó di partido bèrdè Rudy ‘Ruman’ Ellis, Ramoncito ‘Monchi’ Booi, i lider aktual di partido sr. Pablo ‘James’ Kroon.
KRALENDIJK – Despues ku miembronan di Union Patriótiko Boneriano a sali for di Santu sakrifisio di misa, a kontinuá ku e selebrashon di 50 aña di e partido na It Rains Fishes. Diferente persona tabata presente rònt di pisina, i den un ambiente ameno, diferente persona a dirigí palabra i a sorprendé hende ku presensia i mensahe nan e anochi. Maritsa Silberie a guia e anochi, kaminda a kuminsá ku un momentu di silensio pa tur esnan ku tabata forma parti di partido i no tei mas. Seguidamente a dirigí palabra Ludwig ‘Luti’ Balentin, presidente di direktiva di e partido.


text:
Merca ta conta cu un total di 85,356 caso di e virus y 1,246 morto.
Washington, Estados Unidos – Gobierno di Donald Trump ta pidiendo varios pais ayudo cu donacion o benta di equipo medico pa bringa e COVID-19 virus. Merca ta pidiendo di material basico manera hand sanitizer te cu equipo medico mas complica manera respirador medico (ventilator).
Un lista di 25 articulo a wordo manda pa embahada di varios pais, pidiendonan pa por fabor yuda nan haya e articulonan menciona riba e lista. E lista a inclui articulonan basico manera saconan pa wanta articulo contamina (biohazard bags), e mask N-95, handschoen, paña di proteccion, goggles, pak protectivo (hazmat suit), hand sanitizer etc.
E equiponan menciona por wordo considera articulonan basico cu un hospital mester, tambe a wordo pidi equipo mas esencial y dificil pa haya. Machine respiratorio y purificador di aire tambe a wordo pidi.
No ta conoci cuanto pais Merca a peticiona pa ayudo. Tambe, e carta no a menciona si Merca kier cumpra e articulonan aki o si nan mester e como donacion. E peticion cu Presidente Trump a haci a bin despues cu e mes ta nenga di pone na vigor un plan gubernamental titula ‘Defense Production Act’.
E plan aki basicamente ta permiti pa e materialnan necesario wordo produci y hiba na cada estado Mericano y nan hospital.Gobierno di Sur Korea, Presidente Moon Jae-in a laga sa cu Presidente Trump a pidie personalmente pa yuda Merca cu equipo medico. E peticionan aki ta wordo haci den priva, paso den publico e Presidente Mericano a declara cu Merca lo nunca roga otro pais pa ayudo.
E aña aki ta uno di campaña electoral, y Presidente Trump no kier admiti na su pueblo y sostenedornan cu Merca ta zwak para pa e lucha contra COVID-19. Na e momento aki Merca ta conta cu un total di 85,356 caso di e virus y 1,246 morto.


text:
- Ariën Rasmijn
Tin vacuna pa covid, pero no pa miedo
E palabranan cu a morde Ady bek na su chanchan aña pasa ta keda vigente; Politica ta CRUEL. Siman pasa mi a haya informashon di un poll cu a wordo haci cu un biaha mas ta ratifica cu pueblo di Aruba ta sumamente dividi pa loke ta e vacuna. E cantidad di hende cu ta dispuesto pa tuma y esnan cu pa cualkier motibo no kier ta practicamente riba un 50/50. Esey riba su mes lo ta OK si e caso no tabata cu pa e vacuna traha y nos haya herd immunity, 85 porciento di henter nos poblacion mester tuma e prik. Si no, tanto bal vacuna. Tin hopi desinformacion, miedo y desconfiansa. Hopi hende kier wak prome ken tur ta bay vacuna y si ta bay tin side effects. Otronan ainda ta kere den tur tipo di conspiracy theories y cu somehow e vacuna ta bay haci nan catibo di Bill Gates y Big Pharma, of cu solamente e tipo di spiritualidad y ‘high vibrational’ lifestyle cu nan yoga instructor a bende nan ta e respuesta. Aki aya tin hende cu hopi followers cu from day one ta para grita cu Covid ta djis un griep y cu nos mester sacrifica nos bida y economia djis pa protehe hende bieuw y obeso. Hopi tempo pasa mi mama a siñami: ‘a bobaso no se hace caso’, pero di bes en cuando mi no por yuda di bay den discusion cu e hendenan aki, por ta te hasta troll nan un tiki.
Awo e discusion a bira pakico si of pakico no tuma e vacuna. Lagami cuminsa mustra riba e hecho cu na hopi otro pais tin mucho tiki vacuna y e pleito ta riba ken si y ken no ta haye prome. Pero akinan te awo ta mustra cu e mayoria necesario ta bay wordo tur dia cubri, anto pornada. Dus nos ta asina malcria cu nos por afford di tin e discusion ridiculo aki di tume of no. Pa por compronde pakico ta importante pa mas hende posibel vacuna, bo mester sa ki rol precies e vacuna eigenlijk ta hunga den henter e wega aki. E motibo pakico e virus ta peligroso aworaki ta pasobra e ta nobo y nos immune system no sa con pa handle e pasobra e no sa con pa traha antibodies p'e. Anto e antibodies nan ey bo ta haya door di bira malo of door di tuma un vacuna. Con cu bay bin, na dado momento e virus ta bay bira endemico. Esey kiermeen cu nunca e lo disparse, pero cu a lo largo cu mas hende haya nan antibodies, creando herd immunity, menos e ta bay circula y menos efecto e ta bay tin riba hende nan salud. Loke e vacuna ta haci ta accelera e proceso di pone e virus bira endemico. Pa por yega eynan, mas hende posibel - no djis esnan high risk y di edad, pero tambe hobennan, hende cu no ta high risk y hasta hende cu a haya e virus caba - tin cu prik pa crea of boost nan antibodies. E idea ta pa yega na un mayoria absoluto (aki na Aruba e ta 85% di e populacion) pa kita e virus lo mas posibel for di circulation. E mayoria absoluto aki - probablemente y lamentablemente - lo mester wordo refresca cada aña atrobe cu un otro vaccinatieronde, mescos cu e griepprik. Pues con cu bay bin e vacuna ta bay bira endemico. E pregunta ta si ta nos bay tuma e caminda largo y costoso di hacie via laga hende bira malo of pa vacuna y accelera e proceso ey drasticamente y na un costo economico, social y emocional hopi menos halto. Mester scucha y compronde tur e preocupacionnan, tuma esnan cu ta bon argumenta na serio y mester intercambia, splica y conscientisa unda cu por. Y esnan den top mester ta consistente den nan mensahe y ehempel. Bo por ta minister di Salubridad, haci tanto bo best y bisa cu bo ta cla pa tuma e vacuna, pero si cada rato bo ta laga saka bo portret para pega banda di hende anto sin bisti bo masker…E ora ey bo no a lesa e memo full bon y ni abo, ni prome minister por enforsa autoridad moral ora bo partner den coalishon bay den direccion contrario. Y net e liderazgo ey mester, awor cu e discusion di tuma vacuna si of no aparentemente ta coriendo riesgo di bira uno politico. Bo lo kere cu den e mesun coalishon na unda ta purba di tur forma pa busca un manera pa convence un pueblo dividi cu - a base di sciencia y hechos, no riba gevoel of desinformacion - e vacuna tey pa yuda protehe nos cuido, salbaguardia nos economia y saca nos for di e crisis aki, tur partido lo tin nan nanishi punta den mesun direccion. Pero no. Ricardo Croes, lider di RED, ta keda post tur tipo di disparate infunda bou di e pretexto cu mester respeta su derecho y di otronan pa bisa no na e vacuna. Ami nunca a spera cu e topico di vacuna awo a bay para bira un question politico, cu - mescos cu e politisacion di uzo di masker a causa cantidad di morto na Merca - por haci nos pais tremendo daño, no solamente pa cu nos cuido pero tambe pa nos economia. Anto akinan ta unda mi kier bay bek na e palabranan famoso di Ady. Wak con cruel politica por ta. Pasobra loke sigur mi no ta spera ta cu lider di RED, un homber cu semper mi a considera di ta un persona inteligente y cu caracter fuerte, a sabiendas cu nos pueblo ta letterlijk 50/50 dividi riba e topico aki, ta politisando esaki pa gana voto na september…Nunca lo mi a pensa cu cualkier politico por ta asina cinico tampoco... Loke un hende tin cu sinta y splica Ricardo y tur esnan cu ta haya cu ta nan derecho pa dicidi si of no, ta cu berdad na ta liber pa haci uzo di e derecho ey y cu niun hende lo ever nenga nan esey. Nos ta y semper lo keda un pais liber. E hecho riba su mes cu bo por dicidi y defende bo decision pa no tuma e vacuna ta muestra di esey caba. Pero di otro banda nan no por nenga di nan banda tampoco e repercusionnan cu e decision ey lo tin pa nos tur. Esey ta conta dobbel ora bo ta politico, ni maske con bo ta sclama cu bo no ta un. Como politico bo ta wordo midi cu un otro meetlat y bo compromiso na interes general mester ta impecabel. Esey kiermen cu como parlamentario, Ricardo Croes mester para pa interes general prome y hopi, HOPI despues pa su propio interes/miedo/paranoia of con cu e kier yame. Y e interes general, cu tur prueba su tras ta pa un mayoria absoluto di 85 porciento di poblacion tuma e vacuna pa asina nos tur por sali for di e crisis. Door di no ta solidario, Ricardo Croes y esnan cu kier sigui su ehempel lo a sacea nan preocupacion - cu te awo by all accounts ta mustra di ta infunda - y lo sinti nan mes masha great pa un rato. Y francamente, si nan ta bay ta e 15 porciento cu no kier, tambe ta bon. Laga nan ta e redundancy numa. Basta cu nos yega na e 85 porciento di cobertura di vacunacion pa haya herd inmunity. Pero si nos no yega na e percentahe ey, e ora mi ta spera cu lo bay buska cuenta serka cada un di nan pa tur esnan cu lo keda bira malo y fayece, y e hecho cu nos economia y nos turismo lo no por restart danki nan miedo y entitlement. Mi ta spera cu nan lo tuma e responsabilidad cu ta bin cu e derecho ey cu nan a uza, y cu nan lo tin nan contesta cla pa tur esnan cu nan lo a perhudica si e dia ey yega.


text:
Un multitud grandi a gosa di e wega entre Aruba y St. Kitts cu a tuma luga durante e weekend di Pasco Grandi na Stadion Guillermo Prospero Trinidad, cu a termina 2-0 na fabor di St. Kitts. Por mira atras cu Aruba a sa di hiba un gran bataya riba tereno y a sa di gana e respet di e hungadonan di e team bishitante. Di biaha despues di e wega, tabata tin un rueda di prensa, caminda cu a duna varios remarca pa loke ta e wega cu a tuma luga.
Rini Coolen, kende ta e headcoach di e ekipo di Aruba a comenta cu ta importante pa ta realistico y pa mira e hechonan. A haci e trabao bon y sa con fuerte e contrincantenan tabata y tabata bisto cu nan tabata e miho tres nan riba papel, cu hopi cualidad y balans.
A pesar di e biahamento y e cansancio, ta purba toch di crea e posibilidad y haci lo miho, aunke cu e score tabata 2-0. Si tin cu bisa cu mester a crea mas, aunke cu e ekipo no tabata dje fresco ey. Si e tabata un tiki desapunta cu e partido, pero ta keda toch hopi orguyoso cu e ekipo, di loke a wordo haci durante e ultimo 2 simannan. Nan a siña hopi pa por hunga un wega compacto. E tabata dificil contra un miho contrincante, pero toch ta duna perspectiva pa futuro y lo bay mira largo plazo bay riba un bon caminda y pero tin cu forma pasonan pa esaki ta duidelijk.
Mientras tanto coach di St. Kitts, a comenta cu ta comprendibel cu Aruba tabata tin un wega ni 48 ora prome y no tabata dje tanto fresco riba veld y tabata demostra di no ta mucho fisico cu e ekipo di st. Kitts. Aunke, cu e coach a relata cu e wega tabata exactamente loke nan a spera. Pa tin un ekipo manera e tin, cualkier ekipo por gana. No solamente pa bay e siguiente buelta, pero pa top e grupo. Tin un wega cu lo bay tin e rival di mas importante cu ta Antigua y no mester subestima nan y kier gana e wega aki pa ta riba top di e grupo, tambe ta un wega importante cu nan kier gana.
St. Kitts tin intencion pa bay pa e Gold Cup, pero ta tiki arogante pa papia di esey na e momentonan aki. Pa e hungadonan mes, tabata un wega hopi interesante, caminda cu nan a sa di demostra nan habilidad, aunke cu tabata un wega hopi preta. Maske cu nan a gana, toch nan a haya dificultad riba veld, mirando cu e bala tabata bounce hopi. Si Aruba tabata tin un bon defensa y a sa di duna un bon combate. Un otro hungado a menciona cu Aruba a duna un bon presentacion riba veld.
Awor aki e ekipo di St. Kitts ta preparando pa nan siguiente wega contra di Antigua, di cual, segun e coach, ta uno cu lo ta hopi cera. Aruba sigur lo bay sigui haci su bon papel, ganando experiencia den man di coach Coolen y pendiente pa e proximo weganan cu lo bay tin proximamente.


text:
E partido decisivo entre RCA y Nacional, p’asina dicidi e campeonato di AVB Division Honor di Aruba 2018-2019, a tuma lugar den stadion GP Trinidad bastante yen cu fanaticonan di ambos club.
E partido final aki a bin despues cu e ekiponan a bataya den dos ocasion previamente, unda ambos oncena a gana un partido. Den e campeonato regular caba e ekiponan aki a split resultado, mescos cu tabata e caso den e prome rond di Playoffs, globalmente cada ekipo cu tres victoria, mas igual nan no por a yega den e partido aki pa dicidi e titulo.
E wega a cuminsa cu ambos oncena cu bastante posesion y tirando dilanti, un wega cu bon toke y hopi yegada apesar di e nervionan cu ta parti di un partido final. RCA cu toke y posesion poniendo presion tempran riba e defensa di Nacional, e Dragonnan na nan turno tambe a aplica nan mes wega, cu presion halto y contra-golpi riba RCA.
E prome yegada di peliger den e wega a yega na minuut 12 pa Nacional unda e defensa central di RCA, Nathan Loe-A-Nioe, mester a rechasa e bala, di un tiro di Javier Jimenez, cu cabes riba linea di gol, pa net un minuut despues ta toka turno na Erik Santos, e hungado versatil y di full cancha di e Tricolornan, pa tambe salba un bala, atrobe, riba linea di gol, impresionante.
Na minuut 17 ta Deffrey Banton, e homber di hopi esfuerso y pulmon di Nacional ta salba su ekipo, tambe rechasando un bala riba linea di gol pa salba Nacional.
Na minuut 24 ta RCA atrobe cu yegada di peliger pero Jean Pierre Fingal ta lansa un tiro cu ta bai net halto riba e gol defendi pa Jose Cruz.
Na minuut 33 ta Nacional cu bon chens, un tiro descumunal di Javier Jimenez, pero e bala ta dal den palo di gol y despues ta wordo salba pa e portero Raizel Jansen, salbando RCA, manteniendo e wega 0-0 te na e punto ey.
Na minuut 34 ta RCA cu bon chens ora cu Ronald Valderrama ta haya su mes dilanti porta di gol di Nacional pero ta faya cu un tiro na halto.
Te na e punto aki, nos tabata observando un partidazo cu hopi yegada di ambos ekipo, un wega di banda pa banda, apesar di tabata sin marcacion ainda, un wega digno di un final entre dos ekipo poderoso asina.
Na minuut 36, otro atake di RCA y tiro potente di Stiven Melchor Rua, pero otro biaha mas salba pa Jose Cruz, cu tabatin hopi trabou e anochi aki, mescos cu Raizel Jansen, su “homologo” di RCA.
Net prome cu halftime ta Ronald Valderrama atrobe cu un chens cla dilanti gol defendi pa Jose Cruz, pero e tiro tabata stret den man di e portero Dragon.
Despues di halftime e yegadanan y e intensidad di e partido a baha en general, un partido tenso y dramatico si, pero RCA cu un poco mas dominio di bala y yegada, mane na minuut 56, unda cu Jean Pierre Fingal cu bon chens, pero ta lansa un tiro na banda di e gol di Nacional. E hugada aki a sigui cu mas presion di RCA, e Dragonnan en cambio no tabata hasi nan pressing mes efectivo mas, ta manera RCA tabata “a punto” di porfin kibra e dijk y cambia e destino di e wega aki.
Despues di mas dominio di RCA, apesar cu e partido ainda tabata un di hopi hugadadan duro, un bataya feros, cu tabata mas bien mustra cu lo bai keda den un “stalemate”, kizas bai tempo extra y ken sa, hasta tironan di penalti pa dicidi e campeonato. Pero, no, no tabata asina “afterall”.
Na minuut 63 RCA ta pone e destino den nan mesun man, ora cu Frederick “Ronald” Gomez, e capitan di hopi bataya, ta haye cu un bala riba su cabes, crusa perfectamente den area penal pa e defensor Miguel Gonzalez, cu ta haya Gomez net riba e punto penal y ta deposita e bala, sin basila cu precision, net na banda drechi, unda cu Jose Cruz no por a alcansa nunca, dal den palo bai den net. Gomez tirando su mes y su companjeronan, y e fanaticada Tricolor den un euforia total y tambe hopi alivio. Alfin nan a logra kibra e muraya casi impenetrabel di e Dragonnan di Noord, pa bai ariba 1-0, y kizas…kizas, gana e titulo atrobe pa Solito y otro barionan di Playa.
Pero, ainda tabata falta hopi tempo den e wega aki, esey ta sigur, especialmente contra un ekipo di mente duro mane Nacional, e Tricolornan sa esey, nan no a subestima. Cu Nacional tur cos ta posibel y cada momento ta conta ora bo hunga contra nan, teniendo cuenta cu nan tin Devis Oliveros dilanti.
Nacional a reacciona y ta bringa bek, pero tin biaha e deseonan y “will” ta mas grandi cu e realidad mes, bo ta contesta, bo ta ataka bek, pero, e precision, e exactitud, no t’ey mas, ta mane un boxdo cu ta bringa bek pero no necesariamente ta box mas, e man nan a bira pisa!
RCA, awo mas trankilo, ta warda pa wak kiko Nacional ta bai hasi, e Tricolornan bon calcula, cla pa saca probecho y haya un momento pa probecha y anota e gol di “knockout”. Ironicamente e mesun wega cu Nacional sa hunga hopi, un wega cu a hiba nan tres final sigui den e ultimo tres anjanan, un “powerhouse” di futbol di Aruba.
Pero e anochi aki, poco poco tabata birando e destino di RCA. Na minuut 71 ta RCA mes, atrobe pa medio di e legendario Ronald Gomez, cu un chens mortal den area penal, pa aumenta e bentaha y cementa un titulo mas pa e club Rubiano cu mas titulo di campeon, pero, Gomez ta faya e gran chens aki, manteniendo e speransa di Nacional na bida.
Nacional cu menos yegada di calidad awo, pero toch por a sinti cu nan nunca a “give up” y no lo hasie nunca, cu menos chens di gol, pero toch na minuut 83 e hoben Edward Clarissa, e motor di e ekipo nortero, sigur un prospecto grandi p’e futbol di nos isla, ta lansa den atake den un sprint poderoso, pero e bala ta wordo salba pa e portero Jansen.
Despues ta sigui un avalanche di yegada y tiro nan di Nacional, den desesperacion, pa purba empata e wega aki, pero encontrando un RCA defendiendo hopi bon. Nacional na final ta haya tres tiro di skina consecutivo, pero cu bon rechasenan semper di e oncena di Solito.
Den e ultimo minuutnan Nacional ta bolbe lansa den atake, pero sin precision y sin pia fresco, pero, nada lo a bai stroba RCA cu nan momento di destino, den nan di 85 anniversario, un anja cu nan a haya nan ta cambia di director y staff tecnico na mita di e campeonato, unda nan tabata flota entre e di cinco y cuater posicion riba tabla, sin mucho speransa di gana algo e anja aki. Pero, e decision ey a cambia e momentum y e rumbo di e club, unda Omar Tromp a sabi di convence su ekipo cu nan por y nan lo bai sali campeon, nan ta RCA.
Ata nos aki den e ultimo minuutnan di e partido aki, e momentum nunca lo a bai cambia, RCA ta parce cu no lo permiti un gol di Nacional, e destino di nan ta scirbi, nada no por cambia esaki mas, te cu e pitaso final di Refree Ricardo De Leca, e realidad awo ta bai sink; RCA ta campeon di Aruba! e titulo di AVB Division Honor ta di nan atrobe, nan di 17 biaha…increibel, un team di destino.
Na final RCA ta campeon, alfin nan a domina e Dragon poderoso di Noord, algo cu no ta facil, un ekipo bon maneha pa Dreyer Bracho. Esey ta hasi e campeonato di RCA mas apreciable, mas dushi, paso, nan mester a bataya mane nunca, apesar cu e sentimiento sigur ta cu nan tabata un ‘ekipo di destino’, pero prome cu e campeonato a bai den rust na luna di December di anja pasa y despues di nan derota den semi final di Copa Betico na cuminsamento di anja, na e punto ey, keremi nan no tabata parse cu nan lo a bai logra mucho, hasta despues di a perde e prome wega di e Playoff final aki 1-3, pero, con cosnan por cambia tin biaha, esey ta destino, ta dificil pa splika!
Pabien RCA, Pabien Aruba, futbol a gana, asina nos lo sigui avansa pa mehora futbol na Aruba, RCA ta un ehempel di con por hasi esey, ora cosnan no ta bayendo bon p’abo, un cambio den pensamento, un direccion nobo, por ta e secreto.
Nos mencion special den e partido aki y den e Playoff final ta pa e hoben talentoso y tin biaha hasta ‘trei cortina’, Glenbert Croes, e rightback di RCA cu tabata mane un ‘catalyst’ pa su ekipo, su bataya epico cu e talento grandi di Nacional, Edward Clarissa, tabata un storia hopi grandi di e Playoff Final aki.
E premio di MVP di AVB pa henter e Playoff final aki cu a tuma tres wega pa dicidi e campeon di Aruba ta Stiven Melchor Rua, un hungado cu a bin RCA como refuerso pa e Playoff final aki y a duna dividendo for di prome instancia cu el a pone pia riba e cancha di Stadion Trinidad.
Te aki nos a yega e anja aki den Division Honor, nos kier mas futbol, nos kier mas drama, pero prome cu nos cuminsa un campeonato nobo mas den e anja aki, nos lo bai premia e ‘hungado di futbol’, e protagonista cu a duna nos e bunita storia nan aki e anja aki, keda pendiente pa e premionan ‘Ballon D’Or’, unda nos ta bai duna danki na e ‘hungado di futbol’.


text:
Macuarima: Diasabra algo despues di 5’or di atardi presencia di polis a wordo pidi cu hopi urgencia na un adres na Macuarima pa motibo cu algun persona lo a dicidi di cuminsa agredi of menasa otro cu machete.
Mesora a manda dos patruya na e cas na Macuarima, na yegada nan a topa cu algun persona para pafo di e cas, e personanan aki tabata mustra hopi indigna, nan a splica polis kiko a sosode.
E agentenen policial a keda basta rato ta intermedia y calma e situacion, despues a mustra ambos partido e caminda pa cana.


text:
KRALENDIJK – Djabièrnè 27 di sèptèmber 2019, ABVO a firma un CAO nobo pa e trahadónan di Selibon N.V. Un CAO kaminda e enfoke ta pa adelanto den kondishonnan di trabou pero hopi importante tambe un CAO pa konservá kuponan di trabou.
E kontrato kolektivo nobo tin un durashon di 3 aña.
Durante firmamentu di kontrato kolektivo nobo aki, e presidente di A.B.V.O. sr. Adri Williams a papia i a menshoná algun punto fuerte.
“Mi ta kontentu ku awe nos ta firma un kontrato kolektivo nobo. SELIBON N.V. i A.B.VO. a firma algu unda nos ta kana dilanti di e otro islanan. Tene na kuenta ku kambio nan no ta na boso fabor. Sr. Williams a hasi un yamada fuerte na e trahadónan pa kuida ekipo i material di e kompania pa asina evitá ku e próksimo añanan lo por tin kualkier pensamentu den direkshon di bai outomatisá rekohementu di sushi. Aktualmente na mundu trùk nan pa kue shushi ta práktikamente kompletu outomatisá. No mester di hende patras di e trùk, loke tabata semper e kaso. Solamente mester di un shofùr i e mester ta un persona ku por manehá e parti pa kue e ‘kliko’, hasiendo uso di un palanka. Pues mester por dominá esaki bon i hisa e ‘kliko’ pa medio di e palanka sin hasi daño na nada den bisindario di e ‘kliko’. Ta importante pa nos mester protehá loke tin awor, asina e direktor di SELIBON huntu ku otronan, no ta yega na e idea pa buska e trùk moderno aki pa Boneiru. Un desishon asina lo ta funesto pa kuponan di trabou na Boneiru en general i trahadónan di Selibon en partikular. ”Si e trùk moderno yega Boneiru, gran parti di trahadó ta pèrdè trabou”. Hasi tur esfuerso pa hasi e trabou bon i kuida e trùknan pa largu tempu, ”presidente di A.B.V.O. a menshoná.
Trahadónan di Selibon tin den nan man pa evitá ku kuponan di trabou ta bai pèrdí na e empresa.


text:
MSG ta un abreviashon di Mono Sodium Glutamate (na Ulandes: Mono Natrium Glutamaat, na Spañó: Glutamato Monosodico). Su nòmber riba merkado ta Ve-tsin. MSG ta duna smak na kuminda (smaakversterker); e nòmber ta bisa tur kos: e ta fortifiká e smak di e kuminda. Manera ta parse e ta algu ku ta normal pasobra kiko ta robes na un tiki smak na e kuminda? Smaakversterkers (Ingles ‘taste enhancers’) ta supstansia ku ta hasi e smak natural di un produkto di kome mas fuerte riba un manera artifisial.
MSG rònt
MSG ku ta wòrdu usa den kuminda a wòrdu diskubrí mas ku 1200 aña pasa den kushina oriental. Kuminda tabata smak mas mihó i mas riku ora e kuminda a wòrdu prepará ku algas, Laminaria Japonica. A yama e smak ei ‘Umami’ ku ta un di sinku smak primario banda di salu, zut, zür i marga.
Na 1908 profesor ‘Kikunae Ikeda’ na e Univèrsiteit di Tokyo a logra di apartá glutamaat for di algas. For di e momento ei ta usa MSG rònt mundu pa fortifiká e smak di kuminda.
Glutamaat
E supstansia mas importante di MSG ta un amino-ásido (aminozuur) ku yama ‘glutamaat’ i ku ta hunga un ròl masha importante den nos metabolismo.
Glutamaat ta un neurotransmitter (un supstansia entre e nèrvionan). Na momentu ku un impulso di e nèrvio yega na e final di e sèl e ta saka glutamaat ku ta sòru pa pa e impulso sigui wòrdu transmití pa e otro sèl. Despues di esei e supstansia glutamaat ta wòrdu kibra i eliminá atrobe. Si glutamaat no wòrdu kibrá e ta keda produsí glutamaat i e sel ta brua; esaki por kousa morto di e sèl. Mono Natrium Glutamaat ta duna e sintimentu ku e kos ku bo ta kome ta smak hopi mas mihó dor ku e ta afektá e último parti di e nèrvio.
Ta haña glutamaat natural den kuminda ku ta kontené hopi proteina manera karni, sous di soya, marmite, nechi (walnoten), mushroom, berdura, galiña, lechi i keshi. Spesialmente serka keshinan ku ta fermenta manera keshi parmesano i Roquefort; e kurpa humano tambe ta produsí glutamaat. Múskulo, selebre i otro órgano tambe ta kontené glutamaat. Lechi di mama tambe ta riku na glutamaat. Tur esei ta oké pero awor e kos ta bini: por haña glutamaat den dos forma: 1. Mará òf di link na un otro amino-asido ku ta forma un proteina i 2. Liber òf no mará i den e forma aki so por papia di glutamaat ku ta duna smak na kuminda den entre otro tomati i champignons
Glutamaatzuur
Ta produsí MSG dor di fermentashon; un proseso ku ta usa ora ta traha serbes, binager, yògùrt, i tambe por saka e supstansia fo’i maishi, suku di roibit i suku di kaña.
Dor ku ta produsí MSG for di algun produkto natural bo por ripara tin bia ku e fabrikante tin e kurashi di buta riba e empake ku ta un produkto natural. E struktura di produkto final ta komparabel ku e struktura di suku òf salu, ku ta dirti masha fásil ora ta kushina kuminda. Tambe ta traha MSG na un manera kímiko (Gen Tech = teknologia genétiko) dor di usa sierto bakteria (Micrococcus glutamicus). E bakteria tin e abilidat pa saka glutamaatzuur den e líkido den kual e bakteria ta krese. Ta filtra e líkido, despues ta konsentrá e líkido pa despues kristalisá esei. E ora ei tin e produkto final ….MSG
3,757 Bia mirá, 4 Bia mirá awe


text:
Philipsburg- E kompania di aviashon di St. Maarten, Winair, lo bai ehekutá un di dos buelo semanal entre Princess Juliana International Airport (PJIA) i aeropuertonan di Kòrsou i St. Maarten.
Aktualmente e kompania ta ehekutando djies 1 buelo pa siman entre isla Riba i Kòrsou, kombiná ku Aruba. Segun Winair a bisa den un komunikado di prensa, awor ku medidanan pa biaha a bira ménos estrikto, lo agregá un di dos buelo semanal entre e islnanan.
E ruta ta wòrdu ehekutá den koperashon ku e kompania Air Antilles di Guadeloupe.
Antes Winair tabata yega te Boneiru tambe, pero ya pa basta ratu no ta ehekutando e buelo aki mas.


text:
Directie Natuur en Milieu (DNM) como miembro di United Nations Environment Program (UNEP) di e seccion Caribbean Environment Program lo participa den forma virtual riba dianan 15 te cu 19 di maart na e reunionnan relaciona cu e parti tecnico y cientifico di e ‘Land-Based Sources of Pollution,’ (LBS) y ‘Specially Protected Areas of Wildlife,’ (SPAW). LBS ta trata e topiconan cu tin di haber cu sushedad y polucion en general riba tera. SPAW ta trata cu e especienan y aeranan protegi cu bida salvahe.
Na aña 1999 e prome reunion y firmamento di e LBS protocol a a tuma luga, anto aki na Aruba mes. Pero, e no a drenta na vigor di biaha sino te 2010 y ela forma parti di e 3 protocolnan di e Cartagena Convention. Den e instrumento legal aki ( LBS ) tin stipula e puntonan cu mester cumpli cune pa reduci e impacto negativo cu e ‘Land-Based Pollution’ den e area grandi di Caribe (Wider Caribbean) por tin pa nos medio ambiente y ser humano. Den e LBS ta trata topiconan cu ta toca polucion, manera desperdicio di awa sushi y resto di kimico manera insecticida, emisionnan di p.e. motornan y industria den medio ambiente. Tambe ta trata otro asuntonan di informacion tecnico y scientifico manera investigacion y monitoreo di e efectonan di e LBS tambe. Dicon? E area di lama di Caribe ta un recurso natural cu ta importante pa nos economia di turismo, pesca y recreacion pa nos mes hendenan tambe. Ta remarcabel pa menciona cu Aruba falta pa ratifica e LBS protocol den nos leynan local.
Locual si Aruba ta forma parti activo di dje, cu derecho di votacion, ta e reunionnan y decisionnan relaciona cu e SPAW. Esaki ta e convenio pa proteccion y desaroyo di e medio ambiente marino pa e region di ‘Wider Caribbean’, manera stipula den e Cartagena Convention na 1983. E ta e unico tratado di e region di Caribe cu ta para pa e proteccion ambiental di e ecosistema di lama y costa. Promoviendo cooperacion regional y desaroyo sostenibel di e recursonan natural cu tin di haber cu e areanan na costa y bida marino. Na 1990 e miembronan di e Cartagena Convention a adopta e protocol cu ta concerni e ‘Specially Protected Areas and Wildlife’ (SPAW). Esaki ta e acuerdo regional pa maneha y conserva biodiversidad den area di Caribe. E SPAW protocol a bira un ley internacional na juni 2000. Un di e stipulacionnan di e tratado ta specifica, nacionalmente of regionalmente, e medidanan di cooperacion pa proteccion di e especienan di bestia y mata. Pero e tratado tambe ta extende na e establecimento di e areanan di proteccion y e areanan yama Bufferzones. Un bufferzone ta un area unda no ta aplica reglanan y medidanan na un manera streng. Den e zona aki, Bufferzone, por haci estudio riba ki impacto cierto comportacion(nan) tin riba nos medio ambiente. Tambe por midi e tempo cu e ta tuma pa wak resultado di e comportacion riba nos medio ambiente. Sea e tawata un comportacion positivo of uno negativo.
Cu e splicacion aki di e protocolnan y tambe e participacion di DNM na e reunionnan virtual ta duna mas claridad pa loke ta trata e topiconan critico relaciona cu e maneho di sushedad den area di Caribe. Aruba ta parti di Caribe y di UNEP, asina nos ta forma parti di proteccion di e ecosistema riba tera y lama cu ta na beneficio di naturalesa y medio ambiente en general. Formando parti di e reunionnan nos ta haya hopi informacion di investigacionnan cientifico y tecnico cu hopi biaha ta imposibel pa logra esaki como pais individual. Si ta desea di haya mas informacion con tur esaki ta hinca den otro via video presentacion por bay riba Youtube: (175) Cartagena Convention Secretariat Video Presentation – YouTube.


text:
Kòntròl di tráfiko
KOMUNIKADO DI PRENSA 556/2022
24 novèmber 2022
Kòntròl di tráfiko
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djárason 23 di novèmber 2022, personal di warda di polis Rio Canario, Montaña
konhuntamente ku personal di UST a tene un kòntròl dirigí riba velosidat haltu i kòntròl
general di tráfiko.
E kòntròl aki a tuma lugá riba Schottegatweg West.
A kontrolá un total di 62 vehíkulo i a repartí 22 prosès verbal pa velosidat haltu i
29 prosès verbal pa e siguiente infrakshonnan.
Manehá un vehíkulo sin:
Reibeweis;
Usa faha di seguridat;
Seguro bálido;
Karchi di kùr bálido;
Impuesto pagá;
Papiando na telefòn;
Ku winshil dilanti di plak skur;
Tres vehíkulo a keda transportá bou di kondishon riba kran.
E kòntròlnan aki ta kontinuá.


text:
Awe e resultadonan di fayecimento di e dama Katiuska Z. Alvarez-Contreras a drenta for di hospital na departamento di trafico di Cuerpo Policial. E dama aki tawata envolvi den un accidente di trafico dia 10 februari 2021 na altura di Savaneta y a fayece dia 13 di februari 2021. E resultado ta mustra cu e dama aki no a muri a causa di e accidente sino por medio di un atake di curason. Consecuentemente Ministerio Publico no ta considera e fayecimento di e dama aki como morto den trafico.
Nos di Cuerpo Policial kier a manda palabranan di condolencia y forsa na e famia di e fayecido.


text:
Kico Bida ta? Un cadena di experencia…dushi y zuur tin ora… pero semper e ta hiba nos na nos esencia… un dia…. un pensamento di Ingrid Werleman
Life,
An experience,
Without beginning,
Without an end,
Life,
Without no clues,
Just a road,
Even through my tears and tribulations,
The only road,
To get to myself,
I thank each and every one,
Who once crossed my path,
Thank you for the tears,
They brought me new insights,
But most of all,
Thank you for the love,
And that innie minnie smile that brightened my day ,
Thank you life,
For life itself.
—Ingrid Werleman
Ciclonan di Bida… nan ta hasi nos alegre of tristo of nos por sinja algo di nan… cu bida ta un proceso…. infinito…
E ciclonan di bida ta infinito…
Nan semper lo sirbi nos,
Paso bida ta un proceso cu ta den sirbishi di bida mes…
Ora tur cos ta mustra hopi bruha…
Moviendo den otro direccionnan…
Ora porta y oportunidadnan ta sera…
Corda cu tur cos tin su ciclo…
Mescos cu bida mes…
Loke bo ta experenciando ta pasahero…
No ta importa si bo ta pensa si esaki ta ‘bon’ of ‘malo’…
Dus no jam’e un cos of e otro…
Simplemente…acept’e manera loke ta pasando ‘awo’…
Sa cu bo lo move dor di dje na un forma cu hopi pas…
Y un dia… tur cos lo ta nada otro cu ‘BON’…
Esey ta e dia cu tur cos ta haja su lugar…
Den e ciclo infinito cu jama ‘BIDA’…
Loke bo come, esey bo ta… pero e bon noticia ta cu tin speransa ora un hende cambia su estilo di bida… Bira Grandi cu Gracia… un articulo di dr. Carlos Viana.
Un contribucion di dr. Carlos Viana
Escogencia robes di cuminda por tin tambe un efecto grandi riba un proceso asina natural cu ta ‘bira grandi’ of envejecimento. Dokternan di Medicina Tradicional Chinees ta duna nan patientnan cu ta birando grandi hopi atencion pa mira si nan ta bira grandi “Gracefully”. ‘Gracefully aging’ ta nifica cu un persona ainda ta pose’e un mente inquisitivo y ta jen di flexiblidad y energia. Te hasta despues di un dia di trabou largo ami y mi partner, Phyllis ta encanta bay landa y baila salsa den anochi.
Continue reading “Bira Grandi na un manera Gracioso, loke bo come, esey bo ta”
EMDR, Sistema Psicoterapéutico pa elimina trauma. Un tecnica introduci na Aruba pa Psicologo Mitsy McCollum-Willems, Specialist certificated in EMDR. E ta bisa: ‘un tratamento capaz di kita e pio y mas sufrimento di e situacionnan di nos bida y cu definitivamente tabata un mester na Aruba’
Sistema Psicoterapéutico EMDR (Eye Movement Desensitization and Reprocessing), mundialmente uza pa profesionalnan di salud mental den e tratamento di desorden mental y di origen post-traumático.
E sistema EMDR ta recomenda y considera como un di e hermentnan mas moderno y efectivo cu a existi den decadanan pa e tratamento y mehoría den e condicionnan di bida di e persona cu a pasa pa situacionnan traumatico manera: Accident, kimamento cirugia, testigo di morto violento, victima di abuso sexual, abuso infantil, victima di desaster natural, victima y veterano di guera, depresion, post parto, ansiedad, stress, panico, desorden di comemento, desfuncion sexual, dolornan cronico, desorden desociativo y psicosomatico entre otronan tanto casonan cu por ser utilisa den e sistema nan unda e la wordo uza cu hopi exito no solo afo, sino tambe akinan. E tratamento tambe a ser uza den muchanan cu un gran resultado na unda hopi mayornan cu ta keda encanta cu e gran trabao cu ta wordo haci cu muchanan.
Continue reading “EMDR, Sistema Psicoterapéutico pa elimina trauma”
NATALIS. Ken Mangroelal ta bishita Lago Hospital, unda e la nace…. un bida henter ta entercambia cu otro… Bunita
Un contribucion di Ken Mangroelal
Het ziekenhuis, waar mijn geboorteschrei eens klonk en zich mengde met het geluid van een woest bruisende zee, staat er niet meer. De Amerikanen lieten het bij hun vertrek achter. Het eiland kon de kosten om het te behouden niet opbrengen en afbraak volgde. Vele gebouwen en huizen die het omringden staan er nog; ook de poort die toegang tot het Amerikaanse kwartier gaf en de groene muur die het afbakende van het omringende gebied. De ijzeren hekken zijn verwijderd en er zijn geen poortwachters meer die vragen naar je pasje. Ik ga de heuvel op waar het ziekenhuis ooit hoog boven het dorp torende als een baken van ziekte en herstel. Ik voel de wind die eens huilde om het gebouw. Ik kijk naar beneden, naar het dorp, naar het gebied waar alleen Amerikanen mochten wonen. Naar gebouwen, huizen, monumenten van een glorieus verleden, nu het onderkomen van lui zonder geld en goed. Zie de tennisbanen, de lege kerken, de nightclub en het witte strand waarboven elke 4 juli vuurwerk schitterde, wegkwijnen in de verschroeiende zon.
En ik loop verder naar de kust en naar de plek waar de woeste zee een heel stuk kust heeft weggeslagen. Driftig bonkt de zee zich een weg landinwaarts naar de plek waar mijn schrei eens klonk om zich te mengen met mijn nu zacht omfloerste stem.
©Ken Mangroelal
Drs Mitsy Willems – psicologa – Ora un mucha ta haci locual ta corecto e ta algo importante ya cu di eynan e ta cuminza desaroya kico ta locual ta bon y kico ta malo, erornan ta haci cu e mucha ta siña di un ehemplo, di locual ta desaroyo di su lenguahe.
Un contribucion di Drs Mitsy Willems – psicologa.
Un mucha rebelde ta esun cu ta pone resistencia y cu no ta haci caso na e obediencia; un mucha cu no ta haci nada di locual bo bise. Hopi di e conductanan aki ta cuminza ora un mayor ta autoritario; unda e mayor no sa scucha y ta sinti cu tin semper e berdad riba cualquier cos cu e mucha bisa y haci. Cu mayornan asina e mucha ta desaroya un manera con pa defende su punto di bista, su lugar y su identidad. Aunque esaki ta pone e mucha bira un problema, e ta uza hopi locual ta e defensa personal y e lo bira líder den algún area den nan bida.Locual ta mas importante, ta cu nos yiu mester logra den su mes un autonomía y ta independiente pa e por cuminza resolve su problema, unda e por defende su punto di bista sin haci daño na ningun hende.
Continue reading “Kico mi tin cu haci cu mi yiu ora e bira rebelde.”
Pa tur hoben di 15 anja pariba Checkpoint Color tin bon noticia. Nan por participa den un workshop pa sinja traha nan photobook full gratis…
Ta vakantie y esey ta un momento cu hubentud por usa pa sinja cosnan nobo cu por bira un dushi hobby. Checkpoint Color semper inovando ta organisa un serie di workshop gratis pa duna les na hobennan con pa traha nan propio photobook. Despues di e workshop nan por pa traha nan photobook pa cada ocashon. Esaki por ta e graduacion na scol of di e dushi vakantie of di cualkier ocashon cu nan tin un serie di potret saca. E workshop ta completamente gratis y si e cursista kier print su Photobook e ta haja esaki na un prijs super special cu ta inclui tambe un regalo extra di un potret grandi na e tamanjo di 8″ X 10″ di su potret favorito.
Continue reading “Checkpoint Color cu workshop gratis pa hubentud con pa traha un photobook”
Colecciona stampia ta un hobby cu StampiAruba kier promove cerca mucha. E ta inspira concentracion y trankilidad. E ta juda den conocemenento di mundo y cultura. Van Dorp Store ta cas di StampiAruba.
Susan Solognier-Noguera ta philatelista pa mas of menos 40 anja y tin un colecion extenso. Susan ta conta su storia: ‘Dor cu mi ta miembro di diferente club internacional y ta intercambia stampia cu tur parti di mundo, mi ta haya mi cu stampia dobbel cu ta bira un cantidad enorme, sin sa kico pa hasi cu nan. Mester corda cu tur hende di afo ta stampia di Aruba nan kier, dus e dobbelnan di otro pais no ta interesa nan. Den pasado mi a haci hopi donacion di stampia dobbel na clubnan juvenil internacional. Pero semper mi interes tabata pa promove spaarmento di stampia aki na Aruba mes. Mi a cuminsa esaki na scol basico Colegio Sagrado Curazon na Savaneta cu ta e bario di unda mi ta. Mi tabata duna lezing na 5e y 6e klas pa splica di mi hobby. Asina mi a forma un grupo di mucha y nos tabata topa un bez pa luna na Biblioteca Nacional na San Nicolas. Despues cu a cuminsa cu renobashon na e Biblioteca nos grupo no tabatin lugar mas pa topa.
Continue reading “Van Dorp Store ta Cas di StampiAruba”
Un articulo di prensa Hulandes cu por inspira Aruba pa uni forsa entre sector priva y gobierno pa stimula mas hende muhe pa tuma encargo di liderasgo. Na Hulanda sector priva y gobierno a crea un Charter ‘Talent naar de Top’…
Un articulo di prensa Hulandes cu por inspira Aruba pa uni forsa entre sector priva y gobierno pa stimula mas hende muhe pa tuma encargo di liderasgo. Na Hulanda sector priva y gobierno a crea un Charter ‘Talent naar de Top’…
Charter zorgt voor meer vrouwen aan de top
29 mei 2011Bij de bedrijven en organisaties die het Charter Talent naar de Top hebben onderschreven is het aantal vrouwen in de top afgelopen jaar met 7,5 procent gegroeid. Het Charter is inmiddels een bewezen onmisbaar instrument voor een duurzaam diversiteitsbeleid van bedrijven en instellingen, zegt de Stichting Talent naar de Top.
Continue reading “Posibel follow up pa e exitoso seminario Muhe y Liderasgo”


text:
Fin di siman tras di lomba a tuma luga un detencion tras di stacion di gasolin na Sta. Cruz. Segun informe, trahadonan di un Carwash a tuma contacto cu polis pa bin atende cu un persona agresivo cu pa un of otro motibo a causa un panico total den e luga.
Na momento cu polis a presenta a surgi un detencion cu forsa bruto pa asina por a transoprt’e pa warda di Sta. Cruz. Den imagen por a tuma nota cu mester a uza boei na man y pia pa por a domina e situacion.
Kico a pasa despues
Mama di e detenido, Julaika Dubero, a tuma contacto cu 24ora.com pa asina duna e otro banda di e sucedido y den ki situacion su yiu ta encontra su mes actualmente. Na momento cu a tuma contacto cu su persona el a dirigi su mes inmediatamente pa warda di polis na Macuarima. Akinan nan a informe cu su yiu ta deteni. Prome pregunta tabata e motibo cual nan a duna di conoce cu ta pa buracheria y desorden publico. Intencion tabata pa e bay cu nan cas pero mirando cu un fiscal auxiliar no a atende cu su yiu homber ainda e momento ey a opta pa haci lo corecto y laga e yiu na warda.
Pa 3:00AM ( marduga ) ta drenta un yamada di warda di polis cu e por bin busca su yiu na warda. Na momento cu el a yega warda e por a tuma nota cu su yiu para pafo sperando riba dje. Julaika ta conta cu tanto su persona como e tata a yega warda p’asina atende cu nan yiu. Nan por a observa mesora cu nan yiu tabata hopi golpia y completamente muha, di cabes te pia. Segun e mama ta informa, tabata mustra cu nan a muhe cu awa y e tabata full muha, tanto cabey como paña y na e momento ey e tabata pia abou para eyfo.
Un persona cu situacion medico delicado
Locual cu e mama di e victima a comparti cu 24ora ta cu e yiu homber di 34 aña a caba di pasa den un caterizacion. E ta un persona cu ta sufri di curason y na es momento di su detencion tabata purba di comunica esey na e agentenan. Un persona cu ta sufri di poco nervio y ta claustrofobico desde chikito. Cu semper tabata tin panico na momento di hay’e den cercania di polis ( autoridad ) y cu por ta causante di e actuacion cu a hiba na su detencion diasabra anochi.
Situacion grave y escalando
E unico peticion cu e hoben tabata tin na momento cu a lague den libertad, ta pa e bay cas pa e por drumi pasobra e no tabata sinti su mes bon. Na yegada el a bay baña y a subi cama, pero no por a drumi pasobra el a cuminsa saca. For di eynan e situacion a bira mas serio. E no por a stop di saca. Un ruman muhe a bay controla su curpa y aki a bin encontra cu tur e golpinan cu e tabata tin na su curpa. Un golpi fuerte na cabes, man y pia corta door di e boei, sla na rudia como tambe elleboog y asina por keda menciona. Mirando cu e victima no ta stop di saca for di momento cu el a yega a tuma decision di transport’e pa ImSan na San Nicolas. E victima tabata purba di warda pa e sinti su mes poco miho prome cu bay busca asistencia medico pero pa 2:00PM di diadomingo no por a warda mas. Na yegada nan a informa famia cu mirando su situacion, ta miho transport’e mesora pa Dr. Horacio Oduber Hospital na Playa cu lo tin e ekiponan necesario pa atende.
Mi yiu a cay flauw y keda for di tino pa basta ora
Locual ta informacion di kico a tuma luga, e mama ta conta cu ta poco pero cu e yiu ta insisti cu polis a golpi’e y scop’e den cel. E ta corda cu na momento cu el a drenta cel el a bira malo y a sinti su mes ta cay flauw, tambe a sinti un golpi fuerte na su cabes. Segun e victima, a pasa algun ora y na momento cu el a lanta, e tabata full muha y a informe cu e ta keda den libertad.
Situacion medico actual
Riñon a collapse, curason a faya, y e ta na catheter. E situacion ta delicado. Te ainda e ta saca pero awo ta sanger, for di momento cu a yega cun’e Hospital e no a stop por completo pero poco poco el a bira menos. Su yiu ta interna na e momentonan aki y cu hopi golpi na curpa.
Mensahe di e Mama Julaika Dubero
“Na prome luga, mi no kier culpa niun hende. Si acaso mi yiu a comete un delito, e ta na su luga pa e para responsabel pa locual el a haci. Locual cu no ta bon ta cu e tin cu pasa den un maltrato asina grave na man di autoridad. Awe ta mi yiu, cu fe den Dios cu a scap’e, pero mañan por ta esun di bo y cu consecuencianan fatal. Pasobra e situacion lo por ta diferente y mi lo ta contando un otro version. E mensahe ta pa Husticia tuma nota di locual a pasa cu mi yiu, reflexiona, coregi y adapta na un miho sistema di trata detenidonan,” e mama a duna di conoce.
Ta spera un reaccion di parti Cuerpo Policial riba e incidente aki y asina evalua si acaso tin cualkier indicacion di algo robes a tuma luga y con lo bay atende cun’e.


text:
Kralendijk - Bon tardi, e siman ku ta tras di lomba tabatin su retonan pero danki Dios tambe su logronan positivo. Mi ta kontentu ku na Boneiru 450 hende a bakuná. Na Saba tin mil hende ku a bai bakuná te awor i na Statia mas o ménos seisshen. Mi ta spera ku na Boneiru pronto nos tambe tin mas hende ku ta bai bakuná.
Banda di personal den kuido ku kontakto ku pashènt, desde ayera a kuminsá bakuná otro personal ku tambe tin un funshon krusial den kuido.
Tin algun kos ku no a kana bon e siman akí. E sistema pa registrá tabatin problema. Ta p’esei hopi hende no por a kaba di registrá. Ta trahando duru pa kaba di resolvé esaki. Tin hende a yama bisando ku nan a registrá pero no a risibí un mail di konfirmashon ainda. E tim di call center ta hasi todo por todo pa kaba ku e retraso ku a surgi.
Mi ke pidi tur hende pa tene kuenta ku awor aki ta hende di 60 aña bai ariba ta na bùrt pa registrá pa bakuná. Si bo ta bou di 60 aña por fabor no yama ainda. Duna esnan di 60 aña p’ariba un chèns pa nan registrá. Ora ta bùrt pa hende bou di 60 aña registrá nos lo anunsiá esaki. E number 0800 0800 ta pa hende tambe t’ei pa hende ku tin keho ku por tin di aber ku COVID-19. Nan mester por keda yama si nan tin pregunta òf mester hasi tèst.
E siman akí tambe tabatin hende a yama call center pa nan puntra si nan por pasa e di promé angua aki na Boneiru, i e di dos por ehèmpel na Hulanda. Esaki no ta posibel. Personanan di afó ku ta temporalmente na Boneiru por bakuná ora nan ta na bùrt. Nan mester keda por lo ménos seis siman sí riba nos isla pa haña e promé i e di dos angua.
Kolegio Ehekutivo a tuma un desishon ofisial awe ku gezaghèber i diputadonan ta bakuná otro siman djárason na Cocari.. Nos ke duna e bon ehèmpel i motivá tur hende pa bai bakuná, meskos ku nos kolega mandatarionan di nos islanan ruman.
Por último mi ke bisa ku Boneiru ta haña sufisiente bakuna pa tur ku ke bakuná. Mi ta spera ku segun dianan ta pasa mas hende di 60 aña p’ariba ta bai bakuná. Pasa un un felis wikènt i laga nos sigui kuida.


text:
Kralendijk – Entrante promé di yüli 2021, organisashonnan di akohida di mucha na Boneiru i Sint Eustatius ta haña mas supsidio for di Gobièrnu Sentral, pa asina nan por baha e kontribushon di mayor mas tantu. Esaki ta un siguiente paso di e programa BES(t) 4 kids pa ofresé akohida di mucha di bon kalidat, seif i pagabel pa mucha di Hulanda Karibense.
Organisashonnan di akohida di mucha i akohida despues di skol na Boneiru i Sint Eustatius a bini na remarke pa un supsidio di redukshon di preis di kosto for di aña pasa. Ku e supsidio akí un organisashon di akohida di mucha por baha e kontribushon di mayor i/òf tuma medidanan pa mehorá kalidat di akohida. Entrante promé di yüli ta oumentá e supsidio aki, pa asina organisashonnan di akohida di mucha por sigui baha e kontribushon di mayor.
Montante kontribushon di mayor na Boneiru
E kontribushon máksimo ku un organisashon di akohida di mucha por a pidi mayornan ta baha for di promé di yüli 2021 di 200 dòler pa un máksimo di 125 dòler pa mucha pa luna. E montante aki ta konta pa 5 dia di akohida di mucha i pa 5 dia di akohida despues di skol pa siman. E kontribushon di mayor pa akohida di mucha serka un ‘gastouder’, ta suma 100 dòler entrante di promé di yüli. Si na e momentunan aki, un organisashon di akohida di mucha ta kobra e mayornan mas ku e kontribushon máksimo di mayor, e organisashon di akohida di mucha mester baha e tarifa entrante promé di yüli 2021. Si e kontribushon di mayor ta abou kaba, e ora ei e akohida di mucha no mester baha e montante.
Mayornan ku no por paga e kontribushon di mayor, por pidi un supsidio pa un lugá na akohida, serka e Entidat Públiko.
Montante kontribushon di mayor na Sint Eustatius i Saba
E kontribushon di mayor na Sint Eustatius ta baha entrante di promé di yüli 2021, di 150 dòler pa 100 dòler pa luna pa 5 dia di akohida di mucha. Akohida despues di skol ta baha di 75 dòler pa 50 dòler pa luna.
Na Saba, e kontribushon di mayor ta 100 dòler kaba pa luna pa akohida di mucha i 50 dòler pa luna pa akohida despues di skol.
Na Saba i Sint Eustatius tambe, mayornan ku no por paga e kontribushon di mayor, por pidi un supsidio pa un lugá na akohida serka Entidat Públiko.
Mas informashon tokante e programa di BES(t) 4 kids ta disponibel riba www.best4kids.nu.
Lesa tambe:
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut
- Vakatura Commissaris BonLab


text:
Willemstad- E kompania di baho kosto Colombiano, Wingo, ta bai kuminsá bula bèk entre Bogotá i Kòrsou entrante 6 di òktober 2021.
E kompania a anunsiá vários biaha di lo kuminsá bèk ku su buelonan pa Kòrsou, pero te asina leu esaki no a materialisá. Esaki mientras ku nan a reintrodusí na buelonan pa Aruba mas ku un aña pasá.
E biaha aki si ta parse di ta serio, pasombra ya Wingo a konfirmá e notisia vários biaha. Segun hefe di komunikashon Juan Sebastián Molano ta bisa, ta studiando pa bula e ruta mas ku 2 biaha pa siman, ku ta e kantidat di buelo ku e kompania tabata tin promé ku e pandemia di Covid-19.
Popular
E buelonan di Wingo ta popluar serka hopi hende, dor di nan prèis hop abou. Asta for di Boneiru hopi hende ta bula bai Kòrsou ku Divi òf EZ Air pa subi riba buelo di Wingo. Preis di e pasashinan hopi biaha ta ménos ku mitar di loke Avianca ta kobra.


text:
ORANJESTAD – Negoshinan na Aruba a cuminsa adapta nan lugar pa asina cumpli cu e peticion di gobierno pa cu e asina yama ‘distancia social’, pues creando mas distancia entre personanan, y den e caso aki tambe, con nan ta sinta. Un negoshi popular den De La Salle Straat, Welcome Snack for di awe mainta a haci esaki, sacando mas mesa afo, creando asina mas espacio entre mesa y stul. Berdad e ta crea menos lugar pero por lo menos esnan cu ta den e establecimento, por sinta na un manera ‘safe’ for di otro sin problema di contagion. E regla ta mas di un meter y mei for di otro. Tin mas negoshi cu tambe a cuminsa implementa esaki.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Merka ta vota pa su presidente pa di 59 biaha den historia. E sistema elektoral Merikano ta kompliká. Mi ta trata na hasi esaki komprendibel.
Merka no ta vota dirèkt pa su kandidatonan presidensial
Kontrali na hopi otro pais, inkluso Kòrsou, Merka no ta vota dirèkt pa su presidente. Tampoko esun ku bira presidente nesesariamente mester haña mas voto. Na 2016, kandidato Hillary Clinton a haña 2.8 mion mas voto ku kandidato Donald Trump. Esun ku a bira presidente ta Trump.
E voto di e votadó pa e kandidato presidensial ta bai pa 538 hende
Voto di e miones di votadónan na Merka ta bai pa 538 hende ku ta forma un Electoral College. Kada un di e 50 estadonan ta manda un kantidat di hende pa e Electoral College. Mas hende ta biba den un estado, mas hende e ta haña den e Electorate College. Nos por mira riba e gráfiko ku California (CA) tin 55 miembro den e Elektoral College pasombra e tin un poblashon di 40 mion hende. Montana (MT) tin solamente 3 miembro pasombra su poblashon ta 1 mion.
Despues di elekshon presidensial riba 3 novèmber 2020, e 538 hendenan aki ta vota riba 14 desèmber 2020. E kandidato presidensial ku haña 270 vote òf mas di e 538, ta bira presidente na yanüari 2021.
Dikon e votadó no ta vota direktamente pa su presidente?
E sistema di votashon presidensial ta ankrá den konstitushon Merikano. E sistema ta traha pa tene kuenta ku estadonan chikí na poblashon. California tin 40 biaha mas poblashon ku Montana pero, California no tin 40 biaha mas poder ku Montana. Un (1) mion hende ta duna Montana 3 representante. Si e sistema tabata a base popular, California lo mester a haña ku su poblashon di 40 mion, un kantidat di (40*3=) 120 representante. Den e sistema Merikano, California tin 55. E sistema aki ta protehá e chikí. Tambe e tatanan fundadó di Merka a pensa ku no por a konfia den e ‘denkcapaciteit’ di e masa pa vota pa un presidente na tinu. P’esei a krea un ‘tussenstation’ ku yama Electorate College.
Kon ta gana elekshon?
Ku eksepshon di 2*, tur estado konosé e sistema ‘winner takes it all’. Pues si un kandidato gana California ku un (1) voto èkstra òf miles di voto èkstra, e ta haña tur 55 delegado di California pa e Elektoral College. Riba 14 desèmber próksimo e delegadonan ku ta representá nan respektivo kandidato presidensial ku a gana den e estadonan, ta vota. Sa pasá ku un òf mas delegado ta bula waya. E kandidato presidensial ku haña 270 voto òf mas, ta bira presidente na yanüari.
Tin mas elekshon banda di esun presidensial.
Riba 3 novèmber tin mas ku elekshon presidensial. Tambe lo vota pa algun Gobernadó, i parliamentario (Senador i Representante pa Kàmara di Representante) i referèndum. Kuriosamente e elekshonnan aki si ta a base direkto i no via di un Electoral College.
Willemstad, Kòrsou
E artíkulo ta basá riba mi kontribushon na e programa di TV Direct “Elekshon Merka 2020” den kua mi ta un panelista.
*Nevada i Maine


text:
Awe mainta sindicato SPA a bin dilanti hunto cu trahado di polis pa mustra nan mal contento den nan departamento. Sr. Joselito Dirksz, presidente di sindicato ta bisa cu no tin computer pa traha cune y por mira con tur trahado ta sinti nan mes cu stress halto.
Sr. Dirksz ta bisa cu recherche di districto Noord ta un di mas importante, mirando cu ta un districto mas grandi di Aruba y ta encera cu criminalidad ta basta halto den ultimo tempo. E ta bisa cu tin cantidad di trabou, casonan grandi y personal tin nan man yen pa motibo cu no tin ekipo suficiente pa traha cune.
E nivel di stress ta halto segun sr. Dirksz, anto tin cu deal cu mas casonan cu ta keda bin dilanti pa dia. Nan ta cansa di e situacion di papia tur caminda y gobierno no ta haci nada, awe e personal a bisa ‘ta basta’.
“Den ultimo tempo por a tuma nota cu tin tiramento, matamento di hende, bagabunderia cu droga. Tur esey ta refleha pa falta computer cu un polis no por sigui su trabou, te ora cu otro caba cu su trabou anto no por sigui cu nan trabou asina”, e ta expresa.
Nan a papia cu minister di husticia y nada no ta wordo haci, e ta bisa cu mester yega te na prensa pa asina pueblo por ripara kico ta pasando pa asina gobierno y esnan encarga por tuma accion.
Sr. Dirksz ta bisa cu personal ta ‘overwork’ y tambe hopi di e personal a haya covid-19, trahado ta cansa y fada di e situacion. “Nos a tuma accion pa asina pueblo por wak con e situacion ta”, e la splica. Nan kier atencion pa nan por haya nan ekipo cu nan mester.


text:
AKSIDENTE KU 3 HERIDO.
Aki ta sigui informashon di KPCN relashoná ku un aksidente di tráfiko ku a tuma lugá awe mainta tempran:
Awe djabierne, 16 di september algu despues di 7or di mainta a drenta un yamada na sentral di polis ku un outo di famia lo a boltu den e area di Karpata. Mes ora a dirigí patruya di polis i ambulans pa e sitio i tambe a pidi asistensia di brandwer pa kòrta e vehíkulo pasobra un di e viktima nan a keda pegá den e outo I tabata keha di basta dolor.
Tabatin 3 viktimá enbolbí den e aksidente aki I a transportá tur 3 pa hospital pa tratamentu médiko. Indikashon nan preliminar ta mustra ku tur 3 heridó ta den un estado stabil. Polis ta investigando e kousa eksakto di e aksidente.
FUENTE: POLIS.
LIVE FM.


text:
Ki ora bo por akudí na e Komishon di hür?
Bo no ta di akuerdo ku bo doño di kas òf hürdó tokante e preis di hür òf e mantenshon di bo kas? E ora ei posiblemente bo por embolbí e Komishon di hür pa duna un veredikto tokante bo problema.
Di kua kasnan ta trata?
E Komishon di hür ta trata disputa tokante akuerdo di hür i hürmentu di un kas ku ta trata un uso di un karakter di término largu.
Ki ora sí bo por akudí na e Komishon di hür?
Hürdó i doño di kas posiblemente por kuminsá un proseso serka e Komishon di hür den e siguiente situashonnan. Ta konsehabel si pa promé trata di sali afó konhuntamente, promé ku bo entrega un petishon.
Hürdó
> Bo no ta di akuerdo ku e oumento di hür proponé dor di e doño di kas
> Bo ke redukshon di hür pasobra e kantidat di punto no ta kuadra
> Bo no ta di akuerdo ku oumento di hür despues di renobashon di kas
> Bo ke redukshon di hür temporal pa motibu di mantenshon retrasá
> Bo ta haña bo adelanto mensual pa fasilidat di utilidat muchu haltu òf bo no ta di akuerdo ku e kuenta final anual pa kostonan di servisio i fasilidat di utilidat
> Bo no ta biba 6 luna ainda den un kas i bo ta puntra e Komishon di hür pa determiná si e preis di hür palabrá ta hustifiká
Doño di kas
> Bo hürdó a hasi opheshon kontra e oumento di hür proponé dor di bo
> Bo hürdó ke redukshon di hür i bo ke sa kiko bo mester hasi
> Bo ke oumentá e hür despues di renobashon di kas
> Despues di un redukshon di hür temporal bo a drecha e fayonan di mantenshon i bo ke pidi e preis di hür bieu atrobe
> Bo hürdó no ta di akuerdo ku e kuenta final anual pa kostonan di servisio i fasilidat di utilidat
> Bo ke laga sples bo all in – preis den preis di hür básiko i kostonan di servisio
Kon bo ta entregá un petishon?
Entregá un petishon
Si bo no ta di akuerdo ku bo hürdó òf doño di kas tokante preis di hür, mantenshon, kosto di servisio, e ora ei bo por posiblemente kuminsá un proseso serka e Komishon di hür. Bo ta hasi esaki dor di entrega di un petishon.
Karta di petishon
Bo ta kuminsá un proseso dor di entregá un formulario (karta di petishon) serka e Komishon di hür. Pa kada proseso tin un karta di petishon apart. Tambe tin karta di petishon apart pa hürdó i pa doño di kas. Tin biaha bo mester agregá dokumento huntu ku e karta di petishon. Si esei ta e kaso, esei ta pará riba e karta di petishon.
Paga tinu: mester manda mayoria karta di petishon promé ku un sierto fecha òf dentro di un sierto periodo. Esaki ta pará riba e karta di petishon. Si bo ta muchu lat òf muchu tempran, e Komishon di hür no por trata bo petishon e ora ei.
Konfirmashon di risibimentu
Si e Komishon di hür a risibí i buk bo karta di petishon, bo ta haña un konfirmashon di risibimentu via karta. Den e konfirmashon di risibimentu ta pará entre otro e number di e kaso i e datonan di kontakto di e Komishon di hür. Si ta falta dokumento ainda, e ora ei esei tambe ta pará den e karta. Bo mester manda esaki nan mas lihé posibel e ora ei. Esei por via karta. E Komishon di hür ta manda un konfirmashon di risibimentu tambe pa e kontra partido, ku un kopia di bo karta di petishon.
Kiko ta pasa ku e petishon?
Ora tur e dokumentonan ta kompleto, e Komishon di hür ta tuma bo petishon mas aleu den tratamentu. Bo ta risibí informashon tokante e proseso via karta. E tratamentu di e kaso ta dura un kantidat di siman. Bo por lesa mas informashon bou di Transkurso di un proseso.
Kambionan durante e proseso
Ta importante ku e Komishon di hür tin e datonan korekto di nòmber i direkshon di e hürdó i di e doño di kas. Manda pa e motibu ei kambionan manera mudansa òf kambio semper mas lihé posibel via karta na e Komishon di hür.
Transkurso di e proseso
Kolekshon di informashon
Dependiente di e tipo di petishon ku a entregá, e Komishon di hür ta kolektá informashon. Esaki por sosodé dor di un investigashon den e kas òf dor di wak si e doño di kas a kobra e sumanan korekto di kosto (di servisio).
Investigashon den un kas
Si un investigashon den un kas tuma lugá, tur dos partido ta risibí un karta dos siman delantá. Den e karta aki ta pará e fecha i e momento riba kua e investigadó di e Komishon di hür ta bini.
Seshon
Ta invitá hürdó i doño di kas tur dos pa un seshon di e Komishon di hür. Durante e seshon nan por reakshoná riba e rapòrt. Bo por haña mas informashon riba e página tokante e seshon.
Veredikto
Despues di e seshon e Komishon di hür ta tuma un desishon riba e kaso. Esaki ta sosodé sin doño di kas òf hürdó. E Komishon di hür ta manda e veredikto via pòst pa ámbos partido, normalmente dentro di tres siman despues di e investigashon preparatorio.
No di akuerdo ku e veredikto
E veredikto di e Komishon di hür ta obligatorio. Bo no ta di akuerdo ku e veredikto di e Komishon di hür? E ora ei bo por kuminsá un proseso serka e Korte den Promé Instansia di Boneiru, Sint Eustatius i Saba. Bo mester hasi esaki dentro di seis siman despues ku e Komishon di hür a manda e veredikto.
Veredikto di presidente
Tin biaha e Komishon di hür no ta hasi investigashon òf tene seshon. E presidente di e Komishon di hür ta duna un veredikto e ora ei. Bo ta risibí e veredikto via pòst. Si bo no ta di akuerdo ku e veredikto di e presidente di e Komishon di hür, e ora ei bo por presentá opheshon dentro di seis siman (registrá oposishon). E Komishon di hür ta studia bo opheshon i por disidí e ora ei pa tuma e kaso di nobo den tratamentu.
- manda tur informashon ku e Komishon di hür tin mester di dje lo mas lihé posibel, pa asina e fail ta kompleto. Den e karta di petishon ta pará di kua informashon ta trata;
- ta presente durante e investigashon den e kas;
- ta presente durante e seshon;
- manda kambionan den dato di kontakto (adrès/number di telefòn) na tempu


text:
Segun oposicion, no por trata e presupuesto pasobra no tin conseho di Caft ni Raad van Advies riba e cambio di BTW pa BBO
Raad van Advies
Un presupuesto ta un apoderacion (machtiging) di Parlamento na gobierno riba gastonan. Riba esey mester tin conseho di RvA. Pa loke ta entrada ta un calculacion cu gobierno ta duna. Esey no ta cay dentro di e apoderacion (machtiging).
Pesey con gobierno ta duna contenido na su entradanan, no mester necesariamente bay Raad van Advies. Ademas, riba e BTW of BBO mes, Raad van Advies lo duna su conseho separa.
CAft
Caft pa ley mester duna conseho despues cu Staten trate. Un conseho prome ta opcional no obligatorio. E conseho a wordo pidi y a wordo duna.
E argumento aki ya oposicion a expresa por escrito dia 5 september ultimo y Minister President y Minister di Finansas a contesta e carta extensamente inmediatamente desde 12 di september. Nunca mas oposicion a reacciona.
E hecho cu awor oposicion ta bandona sala uzando e argumento ya refuta, ta un excusa fofo di 10 persona cu ta gana hopi placa pero no kier traha. Nan mester tin berguensa di nan actitud.


text:
Europa mas sushi na mundo
Sushi sushi y mas sushi. E continente Europa ta esun cu ta produci mas sushi na mundo y ta manda mayoria di e desperdicio aki pa China recicla. Na China, e sushi ta pasa door di e proceso pa traha productonan nobo. Pa anjanan largo China tawata ta paga pa e sushi aki pa motibo cu e pais tin cu cumpli cu e demanda grandi pa provee productonan na otro paisnan. Pero awor, esaki a pasa pa pasado. Desde 1 di Januari, China a tuma un decision cu lo acepta un cantidad limita di sushi for di Europa pa motibo cu e sushi cu ta yega ta tur mal sortia y ta contene kimiconan peligroso cu por causa danjo na e medio ambiente y na salubridad en general. E decision aki por trece consecuencianan grave pa Europa door cu niun otro pais ta acepta e sushi aki na gran cantidad. Paisnan den Europa ta considerando pa cuminsa kima sushi un biaha mas pero e danjo na e medio ambiente di e paisnan aki lo ta na peliger.


text:
KNMI
E KNMI ta sòru pa e notisia meteorológiko i sísmiko pa Hulanda Karibense. Riba e KNMI-website separá pa Hulanda Karibense tin entre otro e pronóstikonan di tempu pa e habitantenan di Hulanda Karibense i informenan spesífiko pa aviashon i nabegashon.
Ora ta trata situashonnan ekstremo - manera orkan, olanan haltu i inundashonnan dor di hopi áwaseru – e KNMI ta duna atvertensianan i konsehonan na e gezaghèbernan, e Representante di Reino, kordinadónan lokal di krísis i e Sentro di krísis Nashonal (NCC) di e Ministerio di Siguridat i Hustisia. E KNMI ta traha estriktamente ku servisionan meteorológiko den e region i ku Météo France.
Meternan sísmiko
Na Sint Maarten, Sint Eustatius i Saba tin meternan sísmiko di e KNMI pa registrá sismonan, den real taim. E red aki di meternan ta spesialmente instalá pa monitor e aktividat sísmiko di e volkannan Mount Scenery i Quill. Tambe e ta wòrdu usá pa eventual espektativanan di tsunami.


text:
Un calamidad ta un suceso cu a ataca e siguridad nacional di un pais di tal indole, cu esaki ta un forma un menasa pa bida y salud di hopi ciudadano of por cuasa hopi daño material. Na Aruba un calamidad por surgi como consecuencia di por ehempel un horcan, candela grandi, accidente grandi den nos hafnan of na aeropuerto. Den caso di calamidad ta un exigencia pa tin un coordinacion di esfuerso di e departamentonan y organisacionnan cu nan conocemento riba diferente tereno. Pa por dirigi tur cos bon Oficina di Prevencion di Desaster ta e punto central di coordinacion y di informacion. Por menciona cu tin un foyeto na Papiamento y Ingles den cua ta duna sugerencia y cua ta e medidanan cu mester tuma prome, durante y despues di un horcan.
Tambe por surgi un situacion di crisis na Aruba. Un crisis ta un strobacion serio di e structuranan basico como affeccion di e valornan y normanan fundamental di e sistema comunitario. Tambe ta papia di un crisis ora cu existencia di algo ta na peliger. Riba algun punto un crisis ta desvia di un calamidad.
Den e crisisbeheersingsplan por haya informacion tocante combatimento di calamidad y maneho di crisis.


text:
Ortografia
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Ortografia ta bin for di e palabra Griego ὀpθoYpaφίa (orthographia), cu nifica skirbi corecto. Ortografia ta fiha regla con pa skirbi palabra y con ta uza signo di skirbi.
E palabra ortografia por referi tanto na e manera con pa skirbi un idioma cu ta lenguahe verbal prome ku tur cos como na e manera con ta representa un idioma den forma grafico basa riba convencionnan oficial of aceptacion general.
Tin diferente principio general cu por mantene ora di traha un ortografia. E dosnan mas conoci ta: e principio fonologico y esun etimologico.
Tin pais cu regularmente ta reforma nan ortografia pa esaki cuadra mas cu e cambionan di pronunciacion cu ta tuma lugar den tempo. Algun ehempel di esaki ta e reforma di Aleman na 1996 y e acuerdo di reforma ortografico di Portugues na 1990.


text:
ORANJESTAD (AAN): Tabata Dialuna banda di 5:20 pm, cu Central di Polis a dirigi patruya di San Nicolas na Rooi Koochi pa un homber cu probablemente ta circula riba caminda publico cu un arma di candela.
Segun Central di Polis, cu e homber ta bisti cu carson blauw y cu T-shirt shinishi scur.
Yegando na altura di Noord Cura Cabay, polis a bin topa un homber cual ta cuadra, cu e descripcion suministra pa Central di polis.
E homber tin den su poder un obheto den su man, y e tabata parce un arma di candela. Polis a acerca e ciudadano di inicial H.
Aki ta unda e ciudadano H. a bisa, cu un rato prome el a worde atraca door di un persona desconoci.
Pero e tabata hopi rapido, y el a logra na kita (desarma) e atracador desconoci di e obheto.
E atracador a keda sin arma. Despues cu e atraco a fracasa, el a ranca careda y desaparece.
E ora H. a entrega polisnan e arma cual ta parecido na un arma di candela. Polisnan a constata cu e arma ta parecido na pistol di aire y e arma ta cubri cu tape preto.
E pistol di aire a worde confisca y ademas Central di polis y hefe riba servicio a worde poni na altura. Awor ta investigando mas detaye di e atraco fracasa aki.


text:
Ariba Dia Internacional di Enfermeria
Oranjestad – 18 di mei 2020 – Aruba Bank a scohe pa sorpresa 25 enfermero/a ariba Dia Internacional di Enferemeria. Dia internacional di enfermeria ta wordo celebra anualmente ariba 12 di mei y e dia aki ta wordo celebra pa honra enfermero/enfermera nan pa nan tremendo trabou haci den comunidad
Pa gradici nos enfermero y enfermeranan pa nan tremendo trabou durante henter aña, nos a brinda famia y conocirnan e oportunidad pa “tag” enfermero/a cu merece un experiencia superior. E 25 enfermero/a cu a wordo scogi ta como lo siguiente: Nohaly Lue, Jeanice Feliciana, Sindy Croes-Croes, Gilly Maduro, Sharlene Hassell, Nelmirsa Oduber, Estephanie Henriquez, Gleneth Courtar, Lynnoush Havertong, Rowald Wever, Andre Kolman, Ishka van der Biezen, Angelo Kelly, Ruthmila Odor Croes, Lynn Xena, Liesje Smolders, Aimee Maduro, Jenieva Bartholomew, Robelka Geerman, Gina Maduro, Nina Flanegin, Emmanuel Cepeda, Nagwa Lopez, Mariela Holsman y Adrien Rodriguez.
Pabien na tur enfermero/a ariba nos isla, especialmente esnan cu a wordo nombra.
Danki pa nutri nos mundo cu bo empatia, cuido, amabilidad y humanidad!


text:
Ken Nos Ta?
Un wega ku a bira serio..
Un wega ku a bira serio..
Selebrando Aniversario di Oro di e Ruman mas chikitu di Famia Maria i Chirino (Frida su Yunan)
na aña 2018,
a krea e idea di selebrá huntu ku tur rumannan, famianan djaserka i amigunan riba un krusero.
Rumannan ku ta biba diferente parti di mundu a disidi di bini huntu i subi e krusero huntu ku nan mama i amigunan djaserka.
E trip tabata asina tremendo ku a disidi di trese e famia huntu un biaha pa aña, pa sigi selebrá ku otro
e sigiunete aña, mas amigonan a aserká i boso mes por imaginá kiko ta pasando.
MARIACHI ta e kombinashon di Maria y Chirino i e nòmber a pegá i nos a sigi ku Mariachi ketu bai.
HENDE BON TA SKARS SHONNAN.
PERO AKI NAN TA
UN BIAHA PURBA SEMPER GUSTA.
SJM. Mariachi #1


text:
KRALENDIJK – Rèfrinan di futbòl di Boneiru tambe a bai dilanti i den historia momentu ku djárason último 30 di òktober, a usa pa promé bia e “aparato pa komuniká” ku otro entre e rèfrinan riba tereno i tambe ku rèfri di mesa.
Esaki sigur ta adelanto pa nos futbòl, rèfrinan i tambe FFB.
No tin duda den esaki, ya ku kualke okashon di nesesidat durante wega, e rèfri prinsipal i su asistentenan por komuniká ku otro i tambe ku e rèfri di mesa.
Nos ta spera sinseramente ku awó ku e “aparato pa komuniká”, lo por hasi nan trabou aun mas mihó ku e aparato aki.
Riba potrèt rèfri i su asistentenan ku e aparato di komunikashon, tambe e rèfri mesa ku su aparato di komunikashon.


text:
Konket no ta kere den un sistema Parlamentario manera Sint Maarten.
Parlamentario pa PAR, Armin Konket no ta haña ta bon idea pa bini ku un sistema Parlamentario manera esun di Sint Maarten. Segun e sistema na Sint Maarten, un kandidato por drenta Parlamentu basá riba e kantidat di voto ku e haña den elekshon i no basá riba su puesto riba lista. “Segun nos sistema partidonan ta e oportunidat pa krea un balansa entre ken por hala voto i ken tin e kapasidat pa hasi e trabou. Ta bon pa evaluá un sistema asina promé. Den un sistema asina, kampañanan ta bira mas pèrsonal i lider ta pèrdè grep riba e kandidatonan, loke ta suak e struktura di partido”, asina Konket a deklará. Último tempu tin mas hende ta boga pa un sistema manera Sint Maarten tin i p’esei Konket ke ta kouteloso. Ademas e Parlamentario pa PAR ta haña ku un sistema asina lo tin komo konsekuensia kanibalismo politiko, esta ku lo surgi un konkurensia entre kandidatonan di e propio partido.


text:
“Señor ta mi wardador, mi’n tin falta di nada
Den cunucu di yerba berde e ta ponemi sosega.
E ta hibami na awa trankil,
Pa mi bolbe haña forsa”.
Salmo: 23
Cu dolor na nos curason, nos ta participa fayecimento di:
Jose Stanley La Cruz
*24-11-1943 – †01-11-2022
Adres pa condolencia:
Royal Funeral Home
Dialuna 07 di November 2022
di 7 or pa 9 or di anochi.
Ta invita pa acto di entiero cual lo tuma lugar Diamars 08 di November 2022 na Royal Funeral Home di 2or pa 4or di atardi, despues saliendo pa Santana Catolico na Noord.


text: ORANJESTAD: Diamars ultimo reunionnan a continua pa segundo dia consecutivo pa cu tratamento di presupuesto 2023 den sala di Parlamento di Aruba. Un dia largo unda a toca turno na Ministerio di Enseñansa y Deporte cu ta resorta bou Minister Endy Croes como tambe Ministerio di Husticia y Asuntonan Social cu ta cay bou encargo di Minister Rocco Tjon. E reunion a cuminsa den oranan tempran di mainta. Mester remarca cu e tabata reunion publico riba nivel unda cu ambos Mandatario a duna un excelente contestacion y presentacion di nan maneho y presupuesto 2023 di nan respectivo careteranan. E Mandatarionan a contesta tur pregunta y inkietud di e miembronan di Parlamento. Den dianan nos dilanti reunionnan ta continua.


text:
Oranjestad-Lider di MEP Evelyn Wever-Croes durante conferencia di prensa di MEP a condena e ataquenan orquestra pa partido AVP contra Gobernador di Aruba, ataquenan cu a cuminsa door di Lider di Fraccion di AVP sr. Baba Herde.
“Nos a tuma nota di e menasa di sr. Baba Herde den direccion di Gobernador, y nos ta condena e menasa ey y e tono di sr. Herde. Awor AVP kier tira culpa riba Gobernador pa e crisis cu nos ta aden. Esaki ta un acto di cobardia. Sr. Herde mester stop di bruha tera, y sigur no hinca Gobernador memey di asuntonan politico baho.
Sr. Herde mester sa cu Gobernador no ta un isntrumento politico, Gobernador ta para na cabes di Gobierno di Aruba y ta representante di Rey Willem Alexander. E tono di sr. Herde ta un falta di resept grandi contra Rey Willem Alexander.
Gobernador ta para ariba di tur asunto politico cu tin, y ta hopi baho di AVP pa ataca Gobernador di e forma aki. Por a nota cu ya AVP a cuminsa manda su hendenan pa ataca Gobernador na radio y den corant, y esaki ta actonan baho. Na e momentonan aki di crisis nos pais mester di lidernan cu por yuda nos sali di e crisis aki, nos pais no mester di hendenan cu ta bruha tera y ataca esnan cu no ta responsabel pa e crisis.
Si sr. Baba Herde y esnan manda pa AVP kier culpa un hende, culpa Mike Eman ya cu e ta e unico persona responsabel pa e crisis cu nos ta aden”, lider di MEP a duna di conose.


text:
-
Konsumidó, sea alertá
- March 28, 2022
- Posted by: FPK
- Category: Komunikado di prensa
Kòrsou ta importá mayoria produkto. Pa e motibu aki e desaroyonan ku ta tuma lugá rònt mundu tin hopi impakto riba nos pais prinsipalmente, nos ekonomia. E konflikto entre Rusia i Ukrania a impaktá ekonomia global den ménos ku 2 siman. Rusia ta un di e paisnan mas poderoso di mundu i ta sòru pa
-
Dia Internashonal Derechi di Konsumidó
- March 15, 2022
- Posted by: FPK
- Category: Komunikado di prensa
Awe 15 di Mart 2022 ta Dia Internashonal Derechi di Konsumidó. Meta prinsipal di e dia aki ta pa para ketu riba e importansia di konsientisá, empoderá i protehá e konsumidó. Den kuadro di esaki Consumers International a skohe pa trese konsientisashon rondó di e tópiko “Fair digital finance”. Pues globalmente lo para ketu kon
-
Komparashon di preis Makutu No regulá
- November 12, 2021
- Posted by: FPK
- Category: Komparashon di preis, Komunikado di prensa
Ku regularidat Fundashon pa Konsumidó konhuntamente ku departamentu di inspekshon di Ministerio di Desaroyo Ekonómiko (MEO) ta hasi komparashon di preis basá riba e asina yamá Makutu NO regulá. Gran parti di e produktonan den e makutu aki ta produktonan den bòter òf den bleki. Por ehèmpel fruta, karni, piska, mayonaise, jam, pindakaas i bèrdura
-
Komparashon di preis di botika 2021
- September 24, 2021
- Posted by: FPK
- Category: Komparashon di preis, Komunikado di prensa
Durante e periodo di 3 te ku 8 di sèptèmber 2021, Fundashon pa Konsumidó a anotá preis di produktonan ku mas ta wòrdu kumprá pa nos konsumidónan den botikanan aki na Kòrsou. Saliendo for di e punto di bista ku e konsumidó di awendia mester ta aun mas krítiko, alerta, responsabel i konsiente, Fundashon pa
-
Komparashon di preis di karni i bèrdura
- June 25, 2021
- Posted by: FPK
- Category: Komparashon di preis, Komunikado di prensa
Fundashon pa Konsumidó durante e periodo di 11 te ku 17 di yüni 2021 a bishitá 22 supermerkado ku e meta pa analisá preisnan aktual di karni, fruta i berdura riba merkado. Pa por logra esaki a anotá preis di un kantidat di 97 produkto en total. E 22 establesimentunan ku a forma parti di
-
Komunikado UTS/FLOW aprel 2021
- April 21, 2021
- Posted by: FPK
- Category: Komunikado di prensa
Na tur medio di komunikashon: Pa medio di esaki Fundashon pa Konsumidó ta pidi koperashon na tur medionan di komunikashon pa publikashon di e komunikado athunto, pa asina informá i eduká e pueblo konsumidó. Di antemano danki pa boso koperashon. Pa interview por tuma kontakto ku Rachid Pietersz, Manager di Komunikashon na telefon 692-0298.
-
Komunikado di prensa kuaresma 2021
- March 29, 2021
- Posted by: FPK
- Category: Komparashon di preis, Komunikado di prensa
Anualmente Fundashon pa Konsumidó den estrecho koperashon ku Inspekshon Ekonómiko di Ministerio di Desaroyo Ekonómiko, ta hasi anotashon di preis durante e temporada di kuaresma. E meta di e komparashon di preis aki, meskos ku e demas komparashonnan di preis, ta pa halsa e nivel di konsientisashon serka nos konsumidónan i motivá nan pa hasi
-
Komparashon di preis di karni i bèrdura yanüari 2021
- February 12, 2021
- Posted by: FPK
- Category: Komparashon di preis, Komunikado di prensa
Ku e meta pa fasilitá konsumidónan den nan proseso di kompra, Fundashon pa Konsumidó durante e periodo di 25 di yanüari te ku 29 di yanüari 2021 a bishitá un kantidat di 22 establesimentu pa anotá preis di 93 produkto di karni, belèg, fruta i berdura. E 22 establesimentunan ku a forma parti di e
-
Komunikado di Prensa: Konsepto di Lei Small Claims Court
- January 21, 2021
- Posted by: FPK
- Category: Komunikado di prensa
Small claim court: Un prosedura na korte apropiá pa nos konsumidónan Nos Kódigo Sivil ta kontené leinan ku ta protehá derechinan di Konsumidó. Un ehèmpel ta e derechi riba un bon produkto. Si despues di kompra, e produkto resultá di ta defisiente, e konsumidó por eksihí di e komersiante pa drecha òf remplasá e produkto.
-
Produktonan di prevenshon COVID-19
- October 7, 2020
- Posted by: FPK
- Category: Komparashon di preis, Komunikado di prensa
Anotashon di preis Produktonan di prevenshon COVID-19 Mirando tur e desaroyonan di e vírùs di Corona aki na Kòrsou i skuchando e gritunan di nos konsumidónan relashoná ku preisnan di entre otro tapa boka i ‘handsanitizer’, Fundashon pa Konsumidó a bishitá 24 establesimentu (botika i supermerkado) durante e periodo di 8 te ku 14


text:
Shaba: Diahuebs pa mas o menos 4’or y 45 di marduga ta yega na Warda di polis na Shaba un persona kende ta splica polis cu su ruman homber chikito di 17 aña a bira hopi agresivo.
Ela splica polis cu su ruman a maltrata su wela y ela morde su otro ruman na su brasa robes. Tambe ela bisa polis cu su ruman lo ta bou influencia di un of otro droga. E ruman tabata den auto dilanti warda di polis, polis nan a bay na e auto y a trata di acerk’e y purba papia cune, pero sin resultado positivo.
E agentenan a bay mira e situacion di e wela, nan a nota cu e tabata tin varios bolobonchi na su frenta y algun raska na su rudia drechi. E wela no kier a entrega keho contra su nieto.
Pero autoridad a dicidi di detene e menor di edad aki pa maltrato severo cu herida..
E caso aki a wordo poni den man di departamento di Jeugd en Zeden Politie pa mas investigacion.


text:
…E programa lo ta interaktivo i ‘bibu’ tur djasabra na Radio Active!…
WILLEMSTAD – 10 di òktober 2018 – Resientemente Ofisina di Turismo di Kòrsou (CTB) a duna inisio na un proyekto nobo di konsientisashon yamá ‘CTB den bo bario’. E proyekto ‘CTB den bo bario’ ta forma parti di CTB su programa di konsientisashon ‘Kòrsou ta dushi’. E proyekto ta inkluí un programa radial transmití ‘bibu’ for di e studio mobil di Radio Active kaminda lo informá nos komunidat di áreanan turístiko i lo kombiná esaki ku diferente kueskaminda públiko i oyente tin chèns di gana diferente premio.
Tur siman lo stashoná e studio mobil na un otro área turístiko. E programa lo keda transmití ‘bibu’ for di e área turístiko kreando un interakshon informativo. Pa e promé edishon a stashoná e studio mobil na Caracasbaai kaminda Dr. Steven Martina, Minister di Desaroyo Ekonómiko, CEO nobo di CTB, sr. Paul Pennicook, ehekutivonan di CTB, representantenan di Radio Active i demas invitadonan tabata presente. Sr. Tyron Brunken un guia turístiko lokal a elaborá riba historia di e área, tambe a hasi algun pregunta na oyentenan tokante turismo, kaminda por a gana diferente premio. Un danki ta bai na Radio Active 104.5 FM pa nan kolaborashon i partnership den e proyekto nobo aki.
CTB ta kontentu ku e resepshon di e promé edishon kaminda tambe algun oyente a yega na Caracasbaai pa presensiá e apertura di e proyekto. Un invitashon ta bai pa “like” e Facebook page di ‘Kòrsou ta dushi’ pa sa mas di e kampaña di konsientisashon i tambe pa haña sá na unda e studio mobil lo bai ta próksimamente.


text:
PHILIPSBURG – Despues di tres dia di reunion e parlamentarionan di Hulanda, Kòrsou, Aruba i Sint Maarten ta lanta for di e mesanan di reunion. E konklushon: e plan pa e Órgano Karibense pa Reformashon i Desaroyo (Coho, Caribisch Orgaan voor Hervorming en Ontwikkeling) lo no bini, manera e situashon ta aktualmente.
Un kuarenta representante di pueblo di e kuater paisnan di Reino a bini huntu na Sint Maarten pa deliberá tokante un Lista di Palabrashon. Sin sorpresa pero sí mas klaridat: e sosten pa e Coho aktual a sigui kibra na pida pida, tambe den parlamento hulandes.
E siman aki ta manera algu a kambia. Serka e delegashon hulandes por ripará sosten abiertamente pa e puntonan di doló pa e islanan. Lider di e delegashon Paul Rosemüller (Groen Links) ta enfatisá tambe seka e delegashonnan karibense ku parlamento hulandes no ta un ‘rubberstamp’ di gabinete, “nos tin nos propio tarea di kontrolá”.
‘Gabinete hulandes ta fòrsa akseptashon’
E plan ku gabinete hulandes a presentá, lo tabata fòrsá despues ku e islanan durante e krísis di corona a pidi yudansa. “E delegashonnan di Staten di Aruba i Sint Maarten ta indiká ku den nan vishon no ta trata niun ora so di konsenso boluntario entre e gobièrnunan”, asina tin para riba e lista di palabrashonnan.
Prueba? E pronunsiashonnan di èks-sekretario di estado Raymond Knops (CDA) ku a presentá e plan i ku no ker a tende nada mas di ‘mas outonomia’. Segun e, e krísis di corona atrobe a mustra ku e islanan no por karga nan propio responsabilidat. Nan a bira muchu dependiente di Hulanda, e ta haña.
Tambe e palabranan di promé minister Mark Rutte (VVD), a trese mas tenshon. “Nos no ta negoshá tokante nos proposishon”, Rutte di. “Esaki ta un proposishon sin obligashon. Kada ken mira kiko e ke hasi kuné.” A asta sera e kranchi di sèn for di Den Haag algun bia den meimei di e krísis, algu ku ainda e islanan no a lubidá.
‘Hulanda lo kumpli ku su promesa aworó?’
E meta di Coho ta pa hasi e islanan mas kombativo kontra un krísis ekonómiko i pa trese ‘mehorashonnan positivo’ pa e habitantenan. Pero ta manehá e mehorashonnan for di Hulanda, asina e krítikonan ta bisa. Ku esaki ta pone e mandatarionan di e islanan un banda.
Den e proposishon aktual e minister di Asuntunan Interno segun nan ta haña muchu poder, e islanan ta bisa. Sigur pa Kòrsou ainda no ta kla kiko Hulanda ke kontribuí pa e desaroyo ku a primintí e islanan.
Ki sentido elekshonnan tin antó?
Segun e parlamentario kurasoleño Sheldry Osepa (PNP) e núkleo di e problema di e proposishon di lei aktual, ta ku Coho ta afektá e outonomia. “Si e Kolegio di Supervishon Finansiero imponé un instrukshon, un parlamento no por hasi nada otro ku bai di akuerdo”, segun Osepa, sino Hulanda ta para tur invershon di Coho. Segun e esaki ta nifiká ku ta limitá e posishon independiente di e representashon di pueblo.
“Ki sentido tin ainda pa komo polítiko hasi tur esfuerso ku tin i organisá elekshon?”, e ta puntra e delegashon hulandes. “Pakiko nos no ta nombra un grupo di eksperto antó ku ta tuma tur desishon na lugá di e polítikonan? Pakiko Hulanda mes no ta nombra esakinan pa su mes?”
Osepa su punto tabata kla: Hulanda segun e ta imponé algu na e islanan. Esaki ta pone ku ta fòrsa e parlamentonan karibense di aseptá ku ‘tres hende na un distansha grandi ta tuma desishon pa nos’; e direktiva di Coho. Di kua e konstelashon tambe ta un otro punto di difikultat.
Osepa no ta su so ku su krítika. Pió, den e parlamentonan di Kòrsou, Aruba i Sint Maarten tin masha hopi krítika riba Coho si ta trata di outonomia. E pregunta ta sí kiko ta hasi ku esaki.
“Esaki ta doloroso pa Kòrsou’
Segun e presidente di parlamento kurasoleño, Charetti America-Francisca, Coho na promé lugá tambe ta ‘masha doloroso p’e i su ko-polítikonan. Nos ta preferá di regla nos mes asuntunan i no laga hende djafó bin mete. Pero durante e pandemia di corona e situashon na Kòrsou tabata asina penoso, ku nos a haña nos obligá di aseptá yudansa. I nos ta gradisí Hulanda p’esaki.”
Na Kòrsou luna pasá unánimemente a aseptá un moshon den kua ta pidi gobièrnu pa negoshá algun punto di nobo. Si esaki no sosodé, parlamento ta bisa ku e lo no por bai di akuerdo.
Ta ferwagt adaptashon di Coho durante e ‘mini-Ipko’
E islanan ta haña un siman èkstra pa entregá nan rapòrtnan ku pregunta i prekupashon huntu ku esnan di e miembronan di parlamento hulandes, riba dia 20 di mei. Despues gabinete Hulandes mester reakshoná. Sekretario di Estado Van Huffelen promé ku e reseso di zomer ke trata de lei di konsenso di Reino, pero ta parse manera esaki lo no logra mas.
Segun e proposishon di e delegashon hulandes a palabrá ku lo sigui un ‘mini Ipko’, promé ku trata e lei di konsenso di Reino na Den Haag. Durante e deliberashon e parlamentonan huntu ke yega na moshon i amienda.
Sekretario di Estado ta bai e islanan atrobe
Sekretario di Estado Van Huffelen (Relashonnan den Reino) tin e intenshon pa den medio di luna di mei bishitá e islanan pa un kombersashon, el a anunsiá anteriormente. Ei personalmente lo e bai den kombersashon ku e promé ministernan tokante kon sigui ku Coho.
Próksimo Ipko na sèptèmber
E próksimo Ipko regular lo tuma lugá di 27 te ku 30 di sèptèmber 2022 na Den Haag. Durante un kumbre asina e kuater parlamentonan atrobe lo palabrá tema grandi ku ta konserní tur isla i Hulanda. E bia aki riba agènda tabatin: Coho, mehorashon di relashonnan polítiko i derecho humano den Reino.


text:
Parlamentario Endy Croes ta splica cu ta parce cu e bari Aruba lo no tabata tin bom pa esunnan di AVP. Durante tratamento di reunion publico den parlamento di Aruba, a manda pidi ministernan pa mas informacion riba nos companianan estatal.
Semper e sospecho tabata t’ey cu AVP y su amigonan tabata fiesta den nos companianan estatal, manera Utilities, Elmar, RDA, ATA, SETAR, AAA, pa nombra algun. Durante tratamento di presupuesto 2019, minister a pone ‘ter inzage’ hopi documento tocante algun investigacion cu ta andando den algun di e companianan estatal. Manera nos a priminti, pa ta transparente cu pueblo ta nos deber, pa brinda pueblo informacionnan necesario di locual a tuma luga den e companianan aki di gobierno, cu bendicion di Mike Eman y demas ministernan di AVP.
Fiesta cu placa di pueblo
Mester bisa ta hopi tristo pa mira con a fiesta cu placa di pueblo. Tin un periodista conoci bou di e nomber di ‘Speed’ kende tambe a djodjo. Semper a carga maleta pa Mike Eman, biahando rond mundo, te hasta cu metrayeur ta saca potret na Colombia den selva, y ta grita na radio ‘ta cu mi placa mi ta biaha’. Berdad den cuentanan di gobierno no a haya documentonan cu por a divulga cu a cumpra pasashinan pa entre otro Speed. Pero tampoco 1+1 no por ta 3. Awe lo splica cuanto placa nan a ranca di companianan estatal, y cu gran probabilidad tabata uza e recursonan aki, chicando e companianan pa paga pa nan biahenan y fiestanan luhoso. Investigacion mester bay riba e eficiencia (doelmatigheid) di placa cu a wordo saca, y mira si en berdad e trabou cu nan a cobra p’e a wordo haci, y si e tabata bal e placa cu nan a cobra. Futuro cercano lo determina esaki.
Atraco riba fondo di gobierno
Teragroup a cobra na ELMAR Afl 626,000.- y na RDA un otro Afl 444,545. Pero esey no tabata basta, ya cu a strica den Utilities Afl 362,000.- hunto cu un otro Afl 44,340.- di 24ora.com. Banda cu e grupo aki di Patrick Paskel y Speed a atraca fondo di gobierno na balor di 5 miyon na propaganda, awor ta sali na cla cu nan a ‘hit’ companianan estatal tambe na un balor di Afl 1.5 miyon, sumando un total te cu awor di 6.5 miyon. Croes ta sigui bisa cu ta pone corda e cancion di Jeon: “Hayayay nos tin dushi bida, nos tin e cosnan di mas bunita”.
Mas stricamento cu placa
Richard Arends, parlamentario di AVP, no a keda mucho leu, y banda cu el a strica mas di 2 miyon den gobierno como consehero hunto cu su compania Horizon Consultancy, awor a sali na cla den e investigacion preliminario cu Richard Arends a cobra via Horizon Consultancy den Utilities un suma di Afl 585,223.- y den RDA un otro suma di Afl 500,000.-, cual ta mas di 1 miyon. Pues Arends tin hopi talento y ta multifuncional. El a negosha caso di CITGO pa gobierno, cobrando sumanan miyonario, y alabes ta conseha RDA pa un otro suma di 500 mil. Banda di esaki, el a logra haya un tereno ‘prime land’ na Malmok unda su cas ta traha awe. Esakinan ta amigonan personal di Mike Eman. Asina e amigonan aki ta para banda di pueblo pa defende interes di pueblo. Foei Mike Eman y AVP. Asina no ta trata cu placa di pueblo. Unda e sentido comun a keda? Unda norma y balor a keda? Unda Good Governance a keda? Unda Integridad a keda?
Mentalidad corupto di AVP
Croes ta sigui bisa: “Locual mi kier trece dilanti ta e mentalidad con AVP a maneha e pais aki, causando e Mega Debe, faboreciendo amigonan di cerca na monton. Awor, apenas e prome informacion a cuminsa drenta pa locual ta trata algun compania estatal. Increibel pa mira con esakinan a wordo maneha. Despues lo sigui amplia riba otro personanan, manera amigo di cas y man drechi di Mike De Meza, kende a strica hopi placa den Lotto, a wordo recompensa pa Mike de Meza den RDA, unda el a cobra via su compania IT Pro mas di 400 mil y ta cobrando 20 mil pa luna ainda. PMEC, liga na Mike de Meza, a suta 350 mil den RDA. Arubahuis a ricibi 70 mil di Utilities. Esaki ta normal? Pues asina e fiesta tabata bay. Nos tin hopi mas, y pronto lo amplia riba demas fiestanan. Croes ta manda mensahe pa su propio gobierno: “Ta momento pa haci un schoonship cu man duro pa salba interes di nos companianan estatal y entrega keho contra esunnan cu a cobra placa bruto, pa mira si locual nan a cobra tabata husto of si tin caminda pa pone nan paga bek parti di e placa aki.” Croes ta termina puntrando si esaki ta forma parti di preparacion den Tienda di Ley di AVP? Puntra nos ta puntra.


text:
KRALENDIJK – Awe djarason 19 di febrüari alrededor di 07:50 di anochi un atrako a tuma lugá riba e kantor di number di Nos Strea na kaya Nikiboko Nort. Un tipo kara tapá i bou di menasa, a obligá e persona ku ta rekohé e tas ku plaka di benta di dia di e kantor di number pa duné tur plaka. Tabatin diferente testigu na e sitio ku a presensiá e atrako. Pues e tipo ku a komete e atrako aki tabatin e kantor di number i e persona ku ta rekohé e tas di plaka bon vigilá. Probablemente tabatin un vehíkulo kla pará ta warda e tipo aki pa hui bai for di e sitio. No ta konosí ahinda e kantidat di plaka ku a bai kuné. E kaso ta bou di investigashon.
FUENTE: LIVE FM.
NOTISIA KU BO POR KONFIA.